Pokyny pre hospodárenie s finančnými prostriedkami pri realizácii programu PHARE a Prechodného fondu v úplnom znení platné od 28. 8. 2006

		 
PRVÁ ČASŤ
Základné ustanovenia

Článok 1
Úvodné ustanovenia

(1) Pokyny pre hospodárenie s finančnými prostriedkami pri realizácii programu PHARE a Prechodného fondu – Transition Facility (ďalej len “Pokyny”) definujú a upravujú pravidlá pri hospodárení s finančnými prostriedkami programu PHARE a Prechodného fondu (Transition Facility) a nakladanie s majetkom pri realizácii programu PHARE a Prechodného fondu v Slovenskej republike a vzájomne sa dopĺňajú so Všeobecnou koordinačnou smernicou pre zahraničnú pomoc poskytovanú Európskou úniou a jej členskými štátmi a Smernicou k príprave a realizácii programu PHARE a Prechodného fondu (Transition Facility). 
(2)	Účelom Pokynov je:
a)	definovať kompetencie jednotlivých subjektov pri hospodárení s finančnými prostriedkami pri realizácii programu PHARE/PF v Slovenskej republike; 
b)	zabezpečiť jednotný, účinný, transparentný a koordinovaný postup pri hospodárení s finančnými prostriedkami pri realizácii programu PHARE/PF, pri zabezpečovaní financovania jednotlivých projektov v rámci programu PHARE/PF a prostriedkov štátneho rozpočtu;
c)	zabezpečiť jednotný, účinný, transparentný a koordinovaný postup pri prevode a správe majetku obstaraného z finančných prostriedkov programu PHARE/PF.
(3)	Pokyny sú vypracované v súlade s medzinárodnými dohodami uzatvorenými medzi Európskymi spoločenstvami a Slovenskou republikou, právnymi normami Európskych spoločenstiev a Slovenskej republiky a inými dokumentmi, najmä:
a)	Medzinárodné zmluvy
-	Európska dohoda o pridružení uzatvorená medzi Európskymi spoločenstvami a ich členskými štátmi na jednej strane a Slovenskou republikou na strane druhej, podpísaná dňa 04.10.1993. Dohoda nadobudla platnosť 1. februára 1995. Všeobecnú záväznosť nadobudla uverejnením v Zbierke zákonov SR dňa 10. júna 1997 vo forme oznámenia MZV SR č. 158/1997 Z. z.
-	Rámcová dohoda medzi Európskou komisiou a vládou Slovenskej republiky o úprave podmienok pre technický, legislatívny a administratívny rámec, na ktorého základe budú vykonávané opatrenia súvisiace s financovaním programov pomoci v SR, podpísaná dňa 10. mája 1994 
-	Zmluva o založení Európskeho spoločenstva, podpísaná dňa 7. februára 1992
-	Zmluva o pristúpení k Európskej únii 2003, článok 34 Aktu o podmienkach pristúpenia
-	Rozhodnutie komisie o udelení  riadenia pomoci poskytovanej z fondu PHARE CFCU - Centrálnej finančnej a kontraktačnej jednotke, RDSA – Agentúre na podporu regionálneho rozvoja a NADSME – Národnej agentúre pre rozvoj malého a stredného podnikania v Slovenskej republike z 19. októbra 2004
-	Memorandum o porozumení o zriadení Národného fondu medzi vládou Slovenskej republiky a komisiou Európskych spoločenstiev, podpísané dňa 10. decembra 1998
-	Memorandum o zásadách požiadaviek PHARE na spolufinancovanie z 11.septembra 2002
-	Finančné memorandá, podpísané medzi vládou Slovenskej republiky a komisiou Európskych spoločenstiev pre jednotlivé programy PHARE
-	Memorandum o porozumení medzi EK a SR pre implementáciu Prechodného fondu
-	Rozhodnutie komisie o finančnom príspevku prechodného prísľubu na posilnenie inštitucionálnej spôsobilosti Slovenskej republiky z 29. októbra 2004
b)   	Základné právne predpisy ES
-	Nariadenie Rady (ES, Euratom) č. 1605/2002/ES z 25.júna 2002 o finančnom nariadení vzťahujúcom sa na všeobecný rozpočet Európskych spoločenstiev.
-	Nariadenie Európskej komisie (ES, Euratom) č. 2342/2002 z 23. decembra 2002 stanovujúce podrobné pravidlá pre implementáciu nariadenia  Rady (ES, Euratom) č. 2002/1605/ES o finančnom nariadení vzťahujúcom sa na všeobecný rozpočet Európskych spoločenstiev.
-	Nariadenie Rady č. 622/98/ES o pomoci pre kandidátske krajiny v rámci predvstupovej stratégie a o vytvorení partnerstiev pre vstup
-	Nariadenie Rady č. 2760/1998/ES o implementácii programu cezhraničnej spolupráce v rámci programu PHARE
-	Nariadenie Rady č. 1260/1999/ES, ktoré ukladá všeobecné ustanovenia o štrukturálnych fondoch 
-	Nariadenie Komisie č. 438/2001, ktorým sa stanovia podrobné pravidlá pre implementáciu nariadenia Rady č. 1260/1999/ES, týkajúce sa riadiacich a kontrolných systémov pre pomoc poskytovanú v rámci štrukturálnych fondov
-	Nariadenie Rady č. 1266/1999/ES o koordinácii pomoci žiadateľským štátom v rámci predvstupovej stratégie a zmene nariadenia (EHS) č. 3906/89 
-	Nariadenie Rady (ES, EURATOM) č. 2988/95 z 18. decembra 1995 o ochrane finančných záujmov Európskych spoločenstiev
-	Smernica Rady 77/388/EHS zo 17. mája 1977 o harmonizácii zákonov členských štátov, týkajúca sa daní z obratu – dani z pridanej hodnoty 

c)	Základné všeobecne záväzné právne predpisy SR
-	Zákon č. 431/2002 Z. z. o účtovníctve v znení neskorších predpisov
-	Zákon č. 39/1993 Z. z. o Najvyššom kontrolnom úrade Slovenskej republiky v znení neskorších predpisov 
-	Zákon č. 291/2002 Z. z. o štátnej pokladnici a o zmene a doplnení niektorých zákonov v znení neskorších predpisov
-	Zákon č. 278/1993 Z. z. o správe majetku štátu v znení neskorších predpisov
-	Zákon č. 270/1995 Z. z. o štátnom jazyku SR v znení neskorších predpisov
-	Zákon č. 222/2004 Z. z. o dani z pridanej hodnoty v znení neskorších predpisov
-	Zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len zákon č. 523/2004 Z. z.) 
-	Zákon č. 10/1996 Z. z. o kontrole v štátnej správe v znení neskorších predpisov
-	Zákon č. 203/2004 Z.z. ktorým sa mení a dopĺňa zákon č. 231/1999 Z.z. o štátnej pomoci v znení neskorších predpisov a o zmene niektorých zákonov (ďalej len zákon č. 203/204 Z.z.)
-	Zákon č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 282/2006 Z. z. (ďalej len zákon č. 25/2006 Z. z.)
-	Zákon č. 595/2003 Z. z. o dani z príjmov v znení neskorších predpisov
-	Zákon č. 440/2000 Z. z. o správach finančnej kontroly v znení neskorších predpisov
-	Zákon č.502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č.618/2004 Z. z. (ďalej len zákon č. 502/2001 Z.z.)
-	Vyhláška MF SR č. 517/2001 Z.z. o obsahu ročnej správy o výsledkoch finančných kontrol v znení vyhlášky MF SR č. 738/2004 Z. z.
-	Zákon č. 503/2001 Z. z. o podpore regionálneho rozvoja v znení zákona č. 351/2004 Z. z.
-	Oznámenie MZV SR č. 186/2002 (Implementačné pravidlá) 

d) Ostatné dokumenty:
-	Uznesenie vlády SR č. 856/1998 k návrhu na odvolanie a vymenovanie do funkcie národného koordinátora programu PHARE
-	Uznesenie vlády SR č. 656/1999 k Smernici k príprave a realizácii programu PHARE v SR na obdobie 2000-2006
-	Uznesenie vlády SR č. 88/2001 k Správe o príprave zavedenia štrukturálnych fondov EÚ na Ministerstve financií SR
-	Uznesenie vlády SR č. 240/2001 k Národnému plánu regionálneho rozvoja 
-	Uznesenie vlády SR č. 944/2004 k systému vyrovnania finančných záväzkov voči Európskej únii v rámci programu PHARE, ktoré vyplývajú z finančných memoránd podpísaných pred rokom 1999
-	Uznesenie vlády SR č. 1159/2004 ku Koncepcii financovania projektov podporovaných z predvstupových fondov, Prechodného fondu a Kohézneho fondu na roky 2004 – 2006 z 1. 12. 2004
-	Transition Facility Programming and Implementation Guide
-	Guide on grants and public procurement (ďalej len „GGAPP“) under pre-accession instruments (Príručka pre granty a verejné obstarávanie  v rámci predvstupovej pomoci, ktorá je platná od 1. 5. 2004)
-	Príručka Decentralizovaného implementačného systému (DIS manuál), vypracovaná Európskou komisiou, december 1998 
-	Rozšírený decentralizovaný implementačný systém (EDIS), sprievodca pre kontrolu a hodnotenie, vypracovaný a schválený Generálnym riaditeľstvom EK pre rozšírenie v spolupráci s Generálnym riaditeľstvom EK pre rozpočet a Generálnym riaditeľstvom EK pre regionálny rozvoj, október 2000
-	Vademecum o koordinácii predvstupových nástrojov, vypracované EK (február 2000)
-	Národný program pre prijatie acquis communautaire
-	Memorandum o princípoch spolufinancovania projektov v rámci programu PHARE, vypracované EK 11. 9. 2002
-	Príručka k programovaniu a implementácii Prechodného fondu, vypracovaná EK (december 2003)
-	Súhrnná monitorovacia správa o pripravenosti Slovenska na členstvo v EÚ z 5. 11. 2003
-	Všeobecná koordinačná smernica pre zahraničnú pomoc poskytovanú Európskou úniou a jej členskými štátmi a Smernica k príprave a realizácii programu PHARE a Prechodného fondu (Transition Facility), schválená uznesením Vlády SR č. 277 zo dňa 13. apríla 2005
-	Usmernenie MF SR č. 2/2006-NF k nezrovnalostiam v rámci finančného riadenia                                  predvstupových a povstupových fondov EÚ a ostatných finančných nástrojov v znení neskorších dodatkov (ďalej len usmernenie MF SR k nezrovnalostiam).

Článok 2
Základné definície a pojmy
Pre účely Pokynov sa rozumie:
a)	Acquis communautaire (ďalej len „acquis“) – právny poriadok Európskych spoločenstiev obsahujúci v sebe komunitárne a úniové právo, ktorý sú členské štáty povinné dodržiavať a rozvíjať v súlade s čl. 2 Zmluvy o EÚ;
b)	Alokácia – záväzné vyčlenenie finančných prostriedkov EÚ alebo aj štátneho rozpočtu SR alebo členského štátu EÚ pre program alebo projekt obvykle na základe uvedenia programu alebo projektu vo  finančnom memorande, rozhodnutí EK alebo na základe dvojstrannej medzinárodnej zmluvy;
c)	Cash flow – tok finančných prostriedkov;
d)	CBC (cross-border cooperation) - cezhraničná spolupráca;
e)	Centrálna finančná a kontraktačná jednotka (Central Finance and Contracting Unit, ďalej len “CFCU”) – implementačná agentúra, ktorá zabezpečuje verejné obstarávanie, uzatváranie zmlúv a platby pre projekty budovania inštitúcií uvedené vo finančných memorandách pre program PHARE a finančných rozhodnutiach pre Prechodný fond a je zodpovedná za administratívne a finančné riadenie projektov v súlade s platnými pravidlami, pričom vecná/technická implementácia týchto projektov je v zodpovednosti riadiaceho programového pracovníka (SPO) z inštitúcie príjemcu pomoci; 
f)	Centrálny kontaktný útvar Európskeho úradu boja proti podvodom pre SR   („CCU OLAF SR“ Central Contact Unit of the European Anti-fraud Office to the SR) – odbor Úradu vlády SR, ktorý zahŕňa všetky činnosti týkajúce sa potreby chrániť finančné záujmy spoločenstiev;
g)	DIS manuál (PHARE Decentralised Implementation Systém) – súhrn pravidiel Európskej komisie pre decentralizovaný implementačný systém programu PHARE;
h)	Európska komisia (ďalej len „EK“) – orgán výkonnej moci podporujúci všeobecný záujem Únie a na tento účel dáva primerané podnety. Zabezpečuje uplatňovanie Ústavy EÚ, ako aj opatrení prijatých inštitúciami na základe Ústavy EÚ. Plní rozpočet a riadi programy;
i)	Ex-ante finančná kontrola (predbežná finančná kontrola) –   overuje so zameraním na dodržiavanie hospodárnosti, efektívnosti a účinnosti, či je pripravovaná finančná operácia v súlade so všeobecnými záväznými právnymi predpismi a v súlade so schváleným rozpočtom orgánu verejnej správy so zmluvami uzatvorenými orgánom verejnej správy a inými rozhodnutiami o hospodárení s verejnými prostriedkami;
j)	Ex-ante schvaľovanie – predbežné schvaľovanie v rámci verejného obstarávania a uzavierania zmlúv v kontexte implementácie pomoci z programu PHARE a PF; 
k)	Ex post finančná kontrola (následná finančná kontrola) – overuje objektívny stav kontrolovaných skutočností v súlade so všeobecnými záväznými právnymi predpismi a vnútornými aktami riadenia so zameraním na dodržiavanie hospodárnosti, efektívnosti a účinnosti pri hospodárení s verejnými prostriedkami, vykonanie predbežnej a priebežnej finančnej kontroly, splnenie opatrení prijatých na nápravu nedostatkov zistených finančnou kontrolou a odstránenie príčin ich vzniku;
l)	Priebežná (on-going) finančná kontrola  – u  finančných operácií vybraných podľa § 6, odseku 2 zákona č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení zákona č. 618/2004 Z. z. (ďalej len „zákon č. 502/2001 Z. z.“), sa ňou overuje úplnosť a preukázateľnosť účtovných alebo iných dokladov súvisiacich s vybranou  finančnou operáciou a súhrn skutočností podľa § 9, odseku 1 zákona č. 502/2001 Z. z.;
m)	EDIS (Extended Decentralised Implementation System) - Rozšírený decentralizovaný implementačný systém, v ktorom sa zodpovednosť za  udeľovanie ex-ante schvaľovanie presúva z Komisie na prijímateľskú krajinu;
n)	Finančná dohoda implementácie projektov PHARE/PF prostredníctvom implementačnej agentúry (ďalej len “Finančná dohoda”) - dohoda uzatvorená medzi Splnomocnencom pre Národný fond a splnomocnencom pre program. Ustanovuje práva a povinnosti oboch strán pri realizácii projektov v rámci programu PHARE/PF;
o)	Finančná inštitúcia – je právnická osoba, ktorá v rámci svojho podnikania vykonáva  niektorú z činností podľa zákona   č. 483/2001 Z. z. o bankách a o zmene a doplnení niektorých zákonov v znení neskorších predpisov;
p)	Finančné a administratívne riadenie projektu - zahŕňa organizovanie verejného obstarávania, výberových konaní, uzatváranie zmlúv, vedenie účtovníctva, vykonávanie platieb, zabezpečenie finančného výkazníctva a predkladanie dokumentov príslušným subjektom v zmysle platných pravidiel a predpisov ES a SR;
q)	Finančné memorandum (ďalej len “FM”) - medzinárodná zmluva o poskytnutí nenávratnej finančnej podpory podpísaná medzi EK a SR v prospech Slovenskej republiky pre jednotlivé projekty schválené EK a vládou SR;
r)	Implementačná agentúra (ďalej len “IA”) – je implementačný orgán rozšíreného decentralizovaného implementačného systému Európskych spoločenstiev zodpovedný za finančné a administratívne riadenie projektov. Implementačnými agentúrami pre realizáciu programu PHARE a PF sú CFCU (Centrálna finančná a kontraktačná jednotka) NADSME (Národná agentúra pre rozvoj malého a stredného podnikania) RDSA (Agentúra na podporu regionálneho rozvoja). IA môže delegovať výkon verejného obstarávania alebo inej časti implementácie projektu na konečného prijímateľa. Za správnosť verejného obstarávania nesie celkovú zodpovednosť PAO;
s)	ISUF – Integrovaný informačný systém účtovného, finančného a ekonomického riadenia prostriedkov EÚ fondov
t)	Konečný prijímateľ – je konečným užívateľom, ktorým je ústredný orgán štátnej správy, orgán štátnej správy, organizácia, organizačná zložka alebo administratívna jednotka, orgán miestnej samosprávy, záujmové združenie, mimovládna organizácia, prípadne podnikateľský subjekt, ktorý má konečný prospech z prostriedkov pridelených pre projekt. V prípade, ak je konečným prijímateľom projektu ústredný orgán štátnej správy, je zároveň aj prijímateľom pomoci;
u)	Dodávateľ – právnická alebo fyzická osoba, ktorá sa ako víťaz v rámci verejného obstarávania podieľa na realizácii projektu PHARE/PF na základe zmluvy s IA;
v)	Memorandum o porozumení, resp. Implementačná dohoda (s konečným prijímateľom, resp. užívateľom) – zmluva upravujúca podmienky poskytnutia finančných prostriedkov programu  PHARE/PF konečnému prijímateľovi (napr. pri PHARE/PF zmluve na dodávku stavebných prác) uzatvorená medzi PAO, konečným prijímateľom projektu PHARE/PF,  resp. užívateľom;
w)	Mesačné monitorovacie stretnutie (Monthly Meeting) a riadiaci výbor pre projekt (Project Steering Committee) – pracovné stretnutia zástupcov inštitúcií, ktoré sa podieľajú na realizácii projektov PHARE a Prechodného fondu s cieľom sledovať realizáciu jednotlivých aktivít projektu. Monitorovacie stretnutia organizuje prijímateľ pomoci/IA minimálne raz za mesiac (riadiaci výbor pre projekt, ak to vyžaduje návrh projektu organizuje prijímateľ pomoci minimálne raz za štvrťrok);
x)	Odbor Národného fondu/platieb (ďalej “Národný fond” alebo “NF”) - odbor Ministerstva financií SR,  zriadený na základe Memoranda o porozumení o zriadení Národného fondu, v priamej riadiacej pôsobnosti splnomocnenca pre Národný fond, ktorý zabezpečuje celkové finančné riadenie prostriedkov programu PHARE/PF;
y)	Národný koordinátor zahraničnej pomoci (National Aid Co-ordinator, ďalej len “NAC”) - Národným koordinátorom zahraničnej pomoci je člen vlády SR zodpovedný za koordináciu programovania, implementácie, monitorovania a hodnotenia zahraničnej pomoci;
z)	Odborné riadenie projektu - zahŕňa technickú implementáciu projektu PHARE/PF vrátane odborného dohľadu nad plnením projektových cieľov, monitorovania realizovaných prác, dodávok a služieb, poskytovanie pravidelných správ o projekte, overovania faktúr a schvaľovania platieb;
aa)	Operačná príručka pre twinning – príručka vypracovaná administratívnym úradom pre twinning. Stanovuje úlohy a zodpovednosť v implementácii twinningových projektov pre odbor koordinácie predvstupových fondov a bilaterálnej spolupráce ÚV SR, CFCU a ministerstvá a ostatné ústredné orgány štátnej správy;
bb)	Oprávnené výdavky – výdavky projektu realizované po podpise Finančného memoranda/rozhodnutia EK a v súlade s Finančným memorandom/rozhodnutím EK;
cc)	iPERSEUS – elektronický systém finančného výkazníctva Európskej komisie slúžiaci na evidenciu a podávanie správ o čerpaní finančných prostriedkov programu PHARE/PF;
dd)	Platobný orgán - jeden alebo viac vnútroštátnych, regionálnych alebo miestnych orgánov či subjektov menovaných členskými štátmi pre účely vypracovania a predkladania žiadostí o platby a prijímanie platieb od EK;
ee)	Praktická príručka o kontraktačných procedúrach financovaná všeobecným rozpočtom Európskeho spoločenstva vo vzťahu k vonkajším aktivitám (Practical Guide to contract procedures financed by the general budget of the European Communities in the context of external actions) – príručka vypracovaná Európskou komisiou upravujúca pravidlá pre verejné obstarávanie a kontrahovanie v rámci predvstupových nástrojov platná pre kontrakty zverejnené pred 01.05.2004 – pristúpením SR do EÚ. Po 1.5.2004 ju nahradila GGAPP (Guide on Grants and Public Procurement under Pre-accession Instrument); 
ff)	Prechodný fond (Transition Facility, ďalej len „PF“) - je určený pre nové členské štáty EÚ s cieľom posilnenia a rozvoja ich administratívnych kapacít pre zabezpečenie implementácie legislatívy ES v oblastiach, ktoré nemôžu byť financované zo štrukturálnych fondov v nadväznosti na program PHARE;
gg)	Prijímateľ pomoci – orgán, organizácia alebo administratívna jednotka, ktorá je zodpovedná za správu finančných prostriedkov pridelených pre projekt;
hh)	Prípravný výbor pre štrukturálne fondy - koordinačný medzirezortný orgán, ktorého cieľom je zabezpečovať koordináciu všetkých nástrojov predvstupovej pomoci ES pri príprave SR na využívanie štrukturálnych fondov EÚ;
ii)	Program PHARE (Poland and Hungary Action for Restructuring of the Economy) - predvstupový program na podporu prípravy kandidátskeho štátu na členstvo v EÚ;
jj)	Projekt PHARE/Prechodný fond - obsahovo a formálne podrobne vypracovaný plán aktivít obsahujúci popis situácie a vzťahov, inštitucionálny rámec, finančné krytie (z prostriedkov PHARE/PF a národného spolufinancovania) a technické aspekty realizácie, prezentovaný formou štandardizovaného projektového formulára (Standard Summary Project Fiche, ďalej len „Project Fiche“). Je to finálna verzia projektového návrhu, schválená vládou SR a EK a je súčasťou príslušného Finančného memoranda alebo rozhodnutia EK;
kk)	Projektový manažér (Project manager) – je pracovníkom ministerstva, iného ústredného orgánu štátnej správy alebo inej prijímateľskej inštitúcie zaradený v útvare, ktorý zodpovedá za každodennú realizáciu  projektu. 
ll)	Zastúpenie Európskej komisie v Slovenskej republike (ďalej len „Zastúpenie EK v SR“) - zastupiteľský orgán EK v členskej krajine vedený vedúcim zastúpenia EK;
mm)	Riadiaci orgán - jeden alebo viac vnútroštátnych, regionálnych alebo miestnych orgánov či subjektov menovaných členskými štátmi pre účely riadenia podpory z európskych fondov;
nn)	Riadiaci programový pracovník (Senior Programme Officer, ďalej len “SPO”) – je zamestnanec ministerstva, ostatného ústredného orgánu štátnej správy alebo inej prijímateľskej inštitúcie v riadiacej pozícii, zodpovedný za programovanie, implementáciu, monitorovanie a koordináciu programov a projektov pomoci EÚ vo svojom sektore; spolupracujúci s NAC pri programovaní a koordinácii zahraničnej pomoci; s PAO CFCU pri verejnom obstarávaní, implementácii a monitorovaní a s hodnotiteľmi pri hodnotení projektov vo svojom sektore;
oo)	Sektorový monitorovací podvýbor (Sectoral Monitoring Sub-Committee, ďalej len “SMSC”) – monitorovací orgán, ktorý tvorí NAC, NAO, PAO, SPO a v úlohe pozorovateľa aj zástupca EK, zodpovedný za podrobné sledovanie realizácie každého programu/ projektu, jeho komponentov a zmlúv v súlade s platnými pravidlami, ako aj dodržiavania časového harmonogramu realizácie projektov pre určený sektor; 
pp)	Splnomocnenec pre Národný fond (National Authorising Officer, ďalej len “NAO”) - zodpovedá za celkové finančné riadenie prostriedkov programu PHARE/PF. Zabezpečuje postupy pre toky národných a iných foriem spolufinancovania. Splnomocnencom pre Národný fond je štátny tajomník Ministerstva financií SR menovaný vládou SR; 
qq)	Splnomocnenec pre program (Programme Authorising Officer; ďalej len “PAO”) je zodpovedný za finančnú implementáciu projektov a operácie vykonávané implementačnou agentúrou v súlade s procedúrami PHARE/PF. Je navrhnutý štatutárnym zástupcom organizácie, do ktorej pôsobnosti je začlenená implementačná agentúra a menovaný Splnomocnencom pre Národný fond, ktorý menovanie konzultuje s národným koordinátorom zahraničnej pomoci;
rr)	Spoločný monitorovací výbor (Joint Monitoring Committee, ďalej len “JMC”) - najvyšší monitorovací a hodnotiaci orgán vlády SR a EK pre program PHARE/PF, ktorý tvoria NAO, NAC a zástupca EK, zodpovedný za monitorovanie a hodnotenie programov najmä z hľadiska plnenia cieľov stanovených v programových dokumentoch. 
ss)	Spolufinancovanie – financovanie projektov/aktivít súvisiacich s konkrétnymi projektmi programu PHARE/PF poskytnuté z národných zdrojov príslušnými subjektami tvoriacimi rozpočet verejnej správy a konečným prijímateľom, v prípade, že nie je zároveň subjektom rozpočtu verejnej správy. Spolufinancovanie vychádza z návrhu Memoranda o princípoch spolufinancovania programov PHARE/PF vypracovaného  Európskou komisiou v roku 2002, ktorého najdôležitejšie ustanovenia sú obsiahnuté v článku 18  týchto Pokynov (rozsah, forma a zdroje spolufinancovania);  
tt)	Starší účtovník (Senior Accounting Officer, ďalej len “SAcO”) – je pracovník implementačnej agentúry, menovaný splnomocnencom pre program, zodpovedný za vedenie účtovníctva o prostriedkoch PHARE/PF a má podpisový vzor na prevod prostriedkov PHARE/PF spolu s PAO. SAcO pre Národný fond je tiež menovaný, menuje ho NAO. Je zodpovedný za vedenie účtovníctva o prostriedkoch PHARE/PF na NF a má podpisový vzor na prevod prostriedkov PHARE/PF spolu s NAO;
uu)	Štátna pokladnica (ďalej len „ŠP“) – inštitúcia zriadená zákonom č. 291/2002 Z. z. o štátnej pokladnici a o zmene a doplnení niektorých zákonov. V rámci svojej činnosti vedie štátna pokladnica účty Národného fondu a implementačných agentúr;
vv)	Twinningový manuál EK – manuál vypracovaný EK stanovujúci pravidlá pre prípravu a realizáciu twinningových projektov v nových členských krajinách EÚ, v kandidátskych krajinách na vstup do EÚ, v krajinách CARDS, TACIS a MEDA;
ww)	Úrad pre verejné obstarávanie – (ďalej len „ÚVO“) ústredný orgán štátnej správy pre oblasť verejného obstarávania, ktorý okrem iného metodicky usmerňuje účastníkov procesu verejného obstarávania, pripravuje programy odbornej prípravy a preškoľovania osôb odborne spôsobilých na verejné obstarávanie, vykonáva dohľad nad dodržiavaním povinností verejných obstarávateľov a obstarávateľov alebo osôb podľa § 7 zákona č. 25/2006 Z. z. (ďalej len „kontrolovaný“), pri ktorom najmä kontroluje postup kontrolovaného, rozhoduje o námietkach uchádzačov, záujemcov alebo osôb, ktoré sa domnievajú, že ich práva alebo právom chránené záujmy boli alebo mohli byť dotknuté postupom kontrolovaného, ukladá pokuty podľa zákona č. 25/2006 Z. z.. 
xx)	Zmluva s dodávateľom – detailná zmluva medzi IA a dodávateľom (v prípade dodávky prác zmluva medzi dodávateľom a konečným prijímateľom pomoci), vypracovaná v súlade s procedúrami PHARE/PF, podrobne určujúca podmienky realizácie projektu dodávateľom, záväzky zúčastnených strán, harmonogram a podmienky platieb a prípadných subdodávateľov. 

Článok 3
Záväznosť

(1)	Ministri a vedúci ostatných ústredných orgánov štátnej správy pri uzatváraní zmluvných vzťahov s orgánmi a organizáciami, pre ktoré nie je uznesenie vlády SR záväzné, zabezpečia dodržiavanie týchto Pokynov príslušnými orgánmi a organizáciami.
(2)	Voči subjektom, ktoré nebudú dodržiavať ustanovenia týchto Pokynov, má NF, resp. IA právo zadržať poskytované finančné prostriedky na realizáciu projektov PHARE/PF a v prípade, že budú porušené niektoré z povinností uvedené v článku 7 až 9, budú voči nim v plnom rozsahu aplikované ustanovenia zákona č. 502/2001 Z. z. 
Zároveň bude voči nim uplatnená zodpovednosť podľa ust. § 31 ods. 7 zákona č.  523/2004 Z. z. a § 13 ods. 5 písm. c) zákona 10/1996 Z. z. o kontrole v štátnej správe v znení neskorších predpisov. 
(3)	Finančné riadenie vychádza z ustanovení medzinárodných zmlúv a Finančných dohôd o implementácii projektov PHARE/PF, a tým majú prednosť pred ustanoveniami týchto  Pokynov. 

Článok 4
Jazyk

(1)	Projekty, dohody a zmluvy predkladané EK sú vyhotovované v anglickom jazyku. V anglickom jazyku sú vyhotovené základné programové dokumenty – projekty (Project Fiche) a dokumenty podliehajúce schváleniu EK (realokácie, úpravy a predĺženie projektov ako aj twinningové zmluvy) a twinning light zmluvy.
(2)	Výzva na predkladanie projektov, vzory štandardných formulárov pre projektové zámery a návrhy projektov, súťažné podklady projektov a zmluvy musia byť vypracované v slovenskom jazyku. Finančná a technická dokumentácia programu PHARE/PF pred udelením rozhodnutia komisie o udelení riadenia pomoci poskytnutie z fondu PHARE (do 19. 10. 2004) je vyhotovovaná v anglickom jazyku a finančná a technická dokumentácia programu PHARE/PF po udelení tohto rozhodnutia je vyhotovená v slovenskom jazyku. 
(3)	Základné dokumenty, ktorými sa riadi program PHARE /PF musia byť zverejnené v anglickom aj slovenskom jazyku do 6 týždňov od ich vydania EÚ, jej členskými štátmi alebo SR.
(4)	Všetky podklady, ktoré predkladá NAC alebo NAO na rokovanie JMC a SMSC, sú v anglickom jazyku. Rovnako aj priebežné hodnotenie projektov vrátane hodnotiacich správ sa vykonáva v anglickom jazyku.
(5)	V prípade rozdielov medzi slovenským a anglickým textom dokumentov, ktoré schvaľuje Európska komisia v anglickom jazyku sú záväzné dokumenty v anglickom jazyku.
(6)	Písomná komunikácia medzi Európskou komisiou a Slovenskou republikou v rámci programu PHARE/PF sa uskutočňuje v anglickom jazyku. 
(7)	Týmito povinnosťami nie sú dotknuté ustanovenia zákona č.270/1995 Z. z. o štátnom jazyku v znení neskorších predpisov a v súlade s ním a nariadeniami Európskej komisie poskytne kontrolovaný subjekt pre účely verejného obstarávania, administrácie, kontroly a vnútorného auditu projektov PHARE/PF preklad textov do slovenského jazyka, adekvátne rozsahu projektovej dokumentácie pokiaľ nebola vykonaná v slovenskom jazyku.

DRUHÁ ČASŤ
Zodpovednosti subjektov pri hospodárení s finančnými prostriedkami pri realizácii programu PHARE/PF
 
Článok 5
Zodpovednosť Národného koordinátora zahraničnej pomoci

V zmysle Všeobecnej koordinačnej smernice článok 7 je zodpovednosť Národného koordinátora zahraničnej pomoci upravená v nasledovných bodoch:
(1)	Spoločnú koordináciu finančných nástrojov EÚ a bilaterálnej pomoci členských štátov EÚ poskytovanej Slovenskej republike zabezpečuje na národnej úrovni NAC.
(2)	NAC vystupuje v rokovaniach s EK a členskými štátmi EÚ, ktorí sú poskytovateľmi pomoci ako oficiálny reprezentant SR a zodpovedá za najefektívnejšie využitie jednotlivých fondov zahraničnej pomoci.
(3)	NAC najmä:
a)	spolupracuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi pri definovaní návrhov priorít jednotlivých programov v súlade so základnými dokumentmi;
b)	prerokúva s EK návrhy priorít pripravené v zmysle odseku a) a v spolupráci s EK určuje priority pre programovanie zahraničnej pomoci EÚ v SR;
c)	spolupracuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi pri rozpracovaní stanovených priorít a ich zapracovaní do programových dokumentov a ich predložení na rokovanie vlády SR a ich následnom predložení EK;
d)	administratívne zabezpečuje prípravu programu Prechodného fondu v SR pre programové obdobia (programové obdobie je obvykle ročné) v spolupráci s vecne príslušnými rezortmi;
e)	predkladá EK projekty vybrané v etape programovania finančnej pomoci a hodnotiace dokumenty týkajúce sa tejto pomoci a rokuje s EK o všetkých otázkach týkajúcich sa finančnej pomoci EÚ poskytovanej Slovenskej republike;
f)	predkladá EK dokumenty pripravené v SR, ktoré sa týkajú využívania finančnej pomoci Únie;
g)	podpisuje finančné memorandá schválených programov pre SR a Memorandum o porozumení medzi EK a SR pre implementáciu Prechodného fondu ako aj memorandá o porozumení v rámci bilaterálnej pomoci medzi SR na jednej strane a členským štátom EÚ na strane druhej;
h)	dohliada na plnenie schválených programových dokumentov a ich prioritných cieľov pri príprave a realizácii konkrétnych projektov;
i)	prerokuje s NAO, pred odoslaním návrhov projektov Európskej komisii, zabezpečenie spolufinancovania zo štátneho rozpočtu pre projekty finančnej pomoci EÚ;
j)	koordinuje monitorovanie prípravy a implementácie programov a projektov, ktoré sú v zodpovednosti jednotlivých ministerstiev, ostatných ústredných orgánov štátnej správy a ostatných koordinačných orgánov, s cieľom včasného zistenia a odstránenia prípadných problémov;
k)	koordinuje priebežné hodnotenie projektov PHARE/PF;
l)	kontinuálne zabezpečuje monitorovanie kontrahovania prostriedkov EÚ a štátneho rozpočtu vrátane procesov verejného obstarávania;
m)	prerokuje s vecne príslušnými ministerstvami, ostatnými ústrednými orgánmi štátnej správy a ostatnými koordinačnými orgánmi rozhodnutia, ktoré sa ich priamo týkajú a poskytuje im bez zbytočného odkladu všetky získané informácie týkajúce sa ich pôsobnosti;
n)	sleduje vecnú implementáciu jednotlivých programov príslušnými IA a CFCU;
o)	pripravuje v spolupráci s NAO a PAO podklady pre JMC a ostatné výbory a podvýbory pre finančnú pomoc EÚ;
p)	spolu s NAO predkladá EK žiadosti o realokáciu finančných prostriedkov a úpravu projektov s cieľom ich najefektívnejšieho využitia;
q)	rokuje s jednotlivými ministerstvami, ostatnými ústrednými orgánmi štátnej správy a ostatnými koordinačnými orgánmi o otázkach týkajúcich sa programov zahraničnej pomoci a v prípade problémov pri príprave a implementácii programov pomoci EÚ v spolupráci s nimi, navrhuje a v prípade potreby prerokuje s EK riešenie týchto problémov;
r)	informuje vládu SR o príprave využitia nástrojov pomoci EÚ, ich implementácii a prípadných problémoch na základe informácií poskytnutých zodpovednými ministrami a vedúcimi alebo predsedami ostatných ústredných orgánov štátnej správy a ostatných koordinačných orgánov;
s)	spolupracuje so zodpovednými ministerstvami, ostatnými ústrednými orgánmi štátnej správy a ostatnými koordinačnými orgánmi pri vypracovaní súhrnnej ročnej správy o využívaní prostriedkov pomoci EÚ v SR, ktorú predkladá na rokovanie vlády SR;
t)	zodpovedá spolu s  ministerstvami, ostatnými ústrednými orgánmi štátnej správy a ostatnými koordinačnými orgánmi za informovanosť celej verejnosti o programoch pomoci EÚ v SR;
u)	koordinuje v spolupráci so zodpovednými ministerstvami, ostatnými ústrednými orgánmi štátnej správy a ostatnými koordinačnými orgánmi príjem pomoci EÚ s ďalšími formami bilaterálnej a multilaterálnej finančnej pomoci;
v)	podáva návrh na odvolanie SPO vecne príslušnému ministrovi, predsedovi ústredného orgánu štátnej správy alebo vedúcemu ostatného koordinačného orgánu na základe odporúčania generálneho riaditeľa, v prípade neplnenia si povinností SPO;
w)	vyjadruje sa k návrhom na menovanie a odvolanie PAO;
x)	predsedá zasadnutiam JMC pre program PHARE/PF;
y)	informuje NAO o vzniknutých nezrovnalostiach a spolupracuje s kontrolnými orgánmi pri ich riešení.

Článok 6
Zodpovednosť splnomocnenca pre Národný fond

V zmysle Všeobecnej koordinačnej smernice článok 12 je zodpovednosť splnomocnenca pre Národný fond upravená v nasledovných bodoch:
(1)	Finančné prostriedky predvstupovej pomoci sa poskytujú SR prostredníctvom NF.
(2)	NAO je zodpovedný za celkové riadenie finančných prostriedkov pomoci EÚ v SR.
(3)	NAO zabezpečuje dohľad nad verejným obstarávaním.
(4)	NAO najmä: 
a)	metodicky usmerňuje implementačné agentúry v oblasti finančného riadenia;
b)	vyjadruje sa k návrhom projektov z hľadiska zabezpečenia spolufinancovania z prostriedkov štátneho rozpočtu;
c)	predkladá požiadavky na prevod alokovaných finančných prostriedkov EK a zabezpečuje ich správu;
d)	menuje  a odvoláva PAO v IA/ CFCU, po prerokovaní s NAC;
e)	uzatvára spoločne s každou IA/ CFCU finančnú dohodu;
f)	zabezpečuje spolufinancovanie z prostriedkov štátneho rozpočtu, ak je takéto spolufinancovanie deklarované vo finančnom memorande (projekte) alebo rozhodnutí EK;
g)	zabezpečuje pravidelné a aktualizované hlásenia v systéme finančného výkazníctva iPERSEUS;
h)	dohliada, aby pravidlá iPERSEUS boli plne rešpektované IA /CFCU;
i)	uskutočňuje prevody finančných prostriedkov na IA/CFCU podľa mechanizmu stanoveného vo finančnej dohode;
j)	zúčastňuje sa na zasadnutiach JMC a SMSC;
k)	spolupracuje s NAC pri príprave správy o stave implementácie programu PHARE/PF;
l)	spolupracuje s externými hodnotiteľmi pri priebežnom a ex post hodnotení;
m)	zabezpečuje vrátenie nepoužitých finančných prostriedkov z IA/CFCU po ukončení programu EÚ;
n)	otvára a vedie bankový účet pre každé finančné memorandum a rozhodnutie EK osobitne;
o)	zodpovedá za vedenie podvojného účtovníctva v analytickom členení za všetky zmluvné a finančné operácie pre všetky predvstupové programy EÚ a Prechodný fond;
p)	štvrťročne informuje CCU OLAF SR o zistených nezrovnalostiach a o prijatých opatreniach po zistení;
q)	zabezpečuje vrátenie neoprávnene použitých alebo zadržaných prostriedkov v súvislosti s nezrovnalosťami vrátane úrokov z omeškania;
r)	zodpovedá v spolupráci s NAC a ostatnými národnými inštitúciami za dodržiavanie stanovených kritérií systému EDIS.
(5)	NAO je menovaný Vládou Slovenskej republiky na návrh ministra financií SR.

V súvislosti s finančným manažmentom dopĺňajú pokyny nasledovné zodpovednosti NAO: 
(6)	NAO zabezpečuje finančné prostriedky na úhradu dane z úrokov vzniknutých na účtoch pre NF a IA pri príprave štátneho rozpočtu.
(7)	NAO je zodpovedný za plnenie svojich povinností, ktoré mu vyplývajú z Memoranda o zriadení Národného fondu, Memoranda o porozumení medzi EK a SR pre implementáciu Prechodného fondu a podpísaných finančných memoránd/rozhodnutí EK.

Článok 7
Zodpovednosť splnomocnenca pre program

V zmysle Všeobecnej koordinačnej smernice článok 11 je zodpovednosť splnomocnenca pre program upravená v nasledovných bodoch:
(1)	Splnomocnenec pre program (PAO) zodpovedá za finančné a administratívne riadenie projektov vrátane verejných obstarávaní, prípravu a uzatváranie zmlúv, ktoré sú v plnej zodpovednosti IA/ CFCU.
(2)	PAO zodpovedá za:
a)	proces verejného obstarávania;
-	zostavenie súťažných podkladov;
-	zabezpečenie príslušných oznámení vo verejnom obstarávaní;
-	menovanie členov komisie na vyhodnotenie ponúk na základe návrhu SPO;
-	vyhotovenie zápisnice o vyhodnotení ponúk;
-	účasť zástupcu IA/ CFCU na činnosti komisie na vyhodnocovanie ponúk pri vyhodnocovaní a udeľovaní odporúčaní pre uzavretie zmluvy v postavení člena komisie prípadne aj predsedu komisie bez práva vyhodnocovať ponuky;
-	kontrolu nad všetkými administratívnymi úkonmi z hľadiska dodržiavania zákona a pravidiel verejného obstarávania, aby bol celý proces transparentný, spravodlivý a formálne správny;
-	spolupracuje s oddelením dohľadu nad obstarávaním odboru certifikácie MF SR v súlade s uznesením vlády SR č. 1103 z 19. 11. 2003 a v súlade s Dohodou o spolupráci vo verejnom obstarávaní;
-	zverejnenie výsledkov verejného obstarávania;
b)	uzatváranie zmlúv s úspešnými uchádzačmi verejného obstarávania ako aj prípadných zmlúv s konečnými prijímateľmi;
c)	uzatváranie finančnej dohody s NAO;
d)	administratívne spracovanie dokumentov pred ich odoslaním na EK, zmluvným partnerom, NAC, NAO a SPO;
e)	vedenie oddeleného účtovného systému všetkých transakcií pre každý projekt v rámci programu PHARE/PF;
f)	zabezpečenie riadneho podávania správ a údajov z elektronického systému finančného výkazníctva (iPERSEUS) EK, NF, NAC, SPO;
g)	prípravu a predkladanie žiadostí pre NF o finančné prostriedky ES;	
h)	prijímanie faktúr od zhotoviteľov alebo dodávateľov a ich kontrolu;  
i)	zasielanie faktúr k projektom odbornej pomoci, twinningov a twinning light na odsúhlasenie riadiacemu programovému pracovníkovi;
j)	uskutočňovanie platieb v súlade s pravidlami EK;
k)	zabezpečenie uzavretia zmluvy o prevode majetku nadobudnutého v rámci programu PHARE/PF;
l)	finančné monitorovanie projektov PHARE/PF realizovaných IA/ CFCU vrátane plánu kontrahovania, resp. organizovania verejného obstarávania so  štvrťročnou aktualizáciou;
m)	prehlásenie NF, že poskytnuté informácie sú správne a podložené originálmi dokumentov agentúry;
n)	vedenie spoľahlivého systému technického a finančného výkazníctva;
o)	zasielanie okamžitých a štvrťročných správ o zistených nezrovnalostiach a o postupe po ich zistení na NF a NAC;
p)	vrátenie nepoužitých, nesprávne alebo neoprávnene vyplatených prostriedkov z účtov Ministerstva financií SR pre IA/ CFCU na účty Ministerstva financií SR pre NF ihneď po ich pripísaní na účet Ministerstva financií SR pre IA/ CFCU;
q)	systematické monitorovanie realizácie projektov na mieste v prípade prác a grantových schém;
r)	poskytovanie správ o projektoch NAC a NAO podľa potreby; 
s)	sledovanie úrovne kontrahovania projektov a v prípade nevyužitých prostriedkov predkladá, po konzultácii s SPO, NAC a NAO Národnému koordinátorovi zahraničnej pomoci žiadosti o realokácie v rámci  PHARE/PF; 
t)	kontrolu projektových monitorovacích správ od príjmateľských inštitúcií (v zmysle článku 22, bod 3 Všeobecnej koordinačnej smernice pre zahraničnú pomoc poskytovanú Európskou úniou a jej členskými štátmi a Smernice k príprave a realizácii programu PHARE a Prechodného fondu (Transition Facility)), doplnenie finančných údajov a predloženie skompletizovaných monitorovacích správ za svoje projekty Národnému koordinátorovi zahraničnej pomoci v štandardnom formáte v periodicite dohodnutej s NAC a NAO;
u)	za odovzdanie NAO a NAC protokolu o stave IA/ CFCU a jednotlivých projektoch realizovaných IA/ CFCU pri ukončení výkonu funkcie;
v)	spoluprácu  s externými hodnotiteľmi pri priebežnom a ex post hodnotení.
V súvislosti s finančným manažmentom dopĺňajú pokyny nasledovné zodpovednosti PAO: 
(3)	PAO je zodpovedný za predloženie záverečného prehlásenia o ukončení programu  do jedného mesiaca po jeho ukončení, pričom zodpovedá za správnosť údajov deklarovaných v prehlásení.
(4)	PAO je zodpovedný za plnenie svojich povinností, ktoré mu vyplývajú  z finančných memoránd a z podpísaných finančných dohôd vrátene dodržiavania stanovenej miery spolufinancovania pri každom projekte.
(5)	PAO je povinný nahlasovať na NF prijatie ťarchopisu z Európskej komisie, vystaveného na IA ako aj potvrdenie jeho vyrovnania.
(6)	PAO CFCU priebežne dohliada na činnosť SPO súvisiacu s verejným obstarávaním, realizáciou a finančným riadením projektov PHARE/PF.
(7)	PAO je povinný informovať NAO a NAC o akejkoľvek pripravovanej zmene v rámci  systému PHARE/PF a to minimálne dva mesiace pred uskutočnením tejto zmeny. 
(8)	PAO predkladá na pripomienky NAO návrh zmluvy, resp. memoranda o porozumení, na ktorých základe IA/CFCU deleguje výkon verejného obstarávania alebo inej časti implementácie projektu na tretiu osobu. Návrh zmluvy, resp. memoranda o porozumení predkladá PAO na vedomie NAC.

Článok 8
Zodpovednosť riadiaceho programového pracovníka

V zmysle Všeobecnej koordinačnej smernice článok 10 je zodpovednosť riadiaceho programového pracovníka upravená v nasledovných bodoch:
(1)	Riadiaci programový pracovník (SPO) v rámci svojich kompetencií a v súlade s programovými dokumentmi k jednotlivým nástrojom podpory EÚ Slovenskej republike je oprávnený prijímať operatívne rozhodnutia na ministerstve, ostatnom ústrednom orgáne štátnej správy, inom koordinačnom orgáne alebo prijímateľskej inštitúcii. SPO je začlenený v organizačnej štruktúre inštitúcie prijímateľa pomoci v riadiacej pozícii, ktorá mu umožňuje niesť zodpovednosť za správnu odbornú implementáciu projektov PHARE, Prechodného fondu a bilaterálnej pomoci v jeho sektore.
(2)	Ministerstvo, ostatný ústredný orgán štátnej správy alebo iný koordinačný orgán zastupuje spravidla jeden SPO. Vo výnimočných prípadoch, keď sa v rámci sektoru realizujú opatrenia, ktoré sú rôzneho zamerania a sú vykonávané inštitúciami v ich pôsobnosti, môžu po konzultácii s NAC a NAO byť menovaní viacerí SPO.
(3)	SPO je menovaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu, ktorý oznámi menovanie SPO Národnému koordinátorovi zahraničnej pomoci, Splnomocnencovi pre NF a príslušnému splnomocnencovi pre program. 
(4)	Minister, vedúci alebo predseda ostatného ústredného orgánu štátnej správy alebo iného koordinačného orgánu menuje podľa potreby zástupcu SPO, a toto menovanie oznámi Národnému koordinátorovi zahraničnej pomoci, Splnomocnencovi pre NF a príslušnému splnomocnencovi pre program. SPO je odvolaný vecne príslušným ministrom, vedúcim alebo predsedom ostatného ústredného orgánu štátnej správy alebo iného koordinačného orgánu, ak:
a)	si neplní svoje povinnosti v súvislosti s koordináciou programovania a implementácie finančnej pomoci a to aj na základe odporúčania NAC alebo NAO;
b)	zanikne jeho pracovný pomer s ministerstvom, ústredným orgánom štátnej správy alebo iným koordinačným orgánom;
c)	si to vyžadujú organizačné zmeny v rámci inštitúcie. 
(5)	SPO predkladá Splnomocnencovi pre program na CFCU na jeho výzvu raz ročne (v termíne do 15. januára) deklaráciu, v ktorej potvrdí potrebné organizačné, technické a personálne vybavenie na včasnú a efektívnu implementáciu projektov PHARE/PF. Deklaráciu zašle na vedomie NAC.
(6)	SPO ovláda anglický jazyk v miere zaručujúcej efektívny výkon jeho funkcie.

(7)	SPO:
a)	je zodpovedný za koordináciu finančnej pomoci EÚ vrátane bilaterálnej a multilaterálnej pomoci v rámci ministerstva, ostatného ústredného orgánu štátnej správy alebo iného koordinačného orgánu;
b)	je zodpovedný za administratívne riadenie programovania, vecnú/technickú implementáciu a monitorovanie projektov finančnej pomoci EÚ vrátane priebežnej prípravy plánov riadenia kľúčových činností realizácie projektov vo svojom sektore, najmä vo vzťahu k plneniu cieľov definovaných v rámci jednotlivých programov a projektov, v rámci svojho ministerstva, ostatného ústredného orgánu štátnej správy a iného koordinačného orgánu;
c)	je zodpovedný za prípravu jednotlivých programov a projektov navrhovaných v rámci finančnej pomoci EÚ ministerstvom, ostatným ústredným orgánom štátnej správy alebo iným koordinačným orgánom; 
d)	zabezpečuje neprekrývanie a nezdvojovanie poskytnutia pomoci pre ten istý účel z toho istého podporného programu alebo v rámci rôznych podporných programov v rámci svojho ministerstva, ostatného ústredného orgánu štátnej správy alebo iného koordinačného orgánu;
e)	je zodpovedný za organizáciu výzvy na predkladanie návrhov projektov a projektových zámerov oprávnenými subjektmi a informovanie o formulári, podmienkach a kritériách hodnotenia v rámci svojej pôsobnosti;
f)	vedie presnú evidenciu všetkých predložených projektových zámerov a návrhov projektov, ktoré predložili jednotlivé subjekty v rámci jeho pôsobnosti;
g)	je členom národnej zmiešanej komisie, ktorá vyberá a hodnotí projekty predložené v rámci bilaterálnej pomoci členských štátov EÚ;
h)	určuje podrobnosti projektu a vypracováva a zabezpečuje podklady pre verejné obstarávanie (zadávacie podmienky - opis predmetu zákazky, resp. technickú špecifikáciu), ktoré musia byť v zhode s finančným memorandom PHARE alebo rozhodnutím EK o finančnom prísľube pre posilnenie inštitucionálnej spôsobilosti  SR a zákonom o verejnom obstarávaní;
i)	zodpovedá za prijímateľskú inštitúciu za jasne, úplne a nestranne opísaný predmet obstarávania, za návrh požiadaviek na uchádzača, návrh kritérií na hodnotenie ponúk a pravidiel ich uplatnenia v súlade s usmerneniami verejného obstarávateľa a obstarávateľa. 
j)	podieľa sa na vypracovaní návrhu twinningovej zmluvy, zodpovedá za realizáciu twinningu a plní úlohy, ktoré mu pre vyplývajú z Operačnej príručky pre twinning;
k)	navrhuje za prijímateľskú inštitúciu členov komisie na vyhodnotenie ponúk, ktorí majú odborné vzdelanie, alebo prax zodpovedajúcu k predmetu obstarávania;
l)	v plnom rozsahu zodpovedá za odbornú a vecnú realizáciu zmluvy v súlade so súťažnými podkladmi projektu;
m)	schvaľuje vecnú stránku predložených faktúr zo strany poskytovateľa služieb, alebo zhotoviteľa diela s výnimkou grantových schém a dodávok tovarov;
n)	podpisuje predbežný preberací protokol a záverečný preberací protokol (provisional acceptance, final acceptance), ktorých vzor je súčasťou zmluvy o prevode majetku nadobudnutého v rámci PHARE/PF; 
o)	schvaľuje vecné plnenie zmlúv podľa jednotlivých predkladaných správ zo strany dodávateľa, poskytovateľa alebo zhotoviteľa;
p)	sleduje vecnú realizáciu projektov a v prípade potreby predkladá NAC v spolupráci s PAO žiadosti o úpravu projektov;
q)	informuje NAC, NAO a PAO raz mesačne, resp. v termínoch definovaných v zadávacích podmienkach projektu o stave príprav a implementácii programov a projektov PHARE/PF formou krátkych zápisov z mesačných monitorovacích stretnutí, resp. riadiacich výborov pre projekt, na ktoré pozýva zástupcov riaditeľa odboru,  CFCU a v prípade potreby NF; 
r)	informuje PAO IA/CFCU (v kópii informuje NAO) o vzniknutých nezrovnalostiach a spolupracuje s kontrolnými orgánmi pri ich riešení;
s)	predkladá Splnomocnencovi pre program CFCU projektové monitorovacie správy v štandardnej forme za projekty PHARE/PF, realizované v rámci jeho inštitúcie v periodicite dohodnutej medzi NAC, NAO a PAO;
t)	spolupracuje s externými hodnotiteľmi pri priebežnom a ex post hodnotení;
u)	zodpovedá za predloženie finančných nárokov na spolufinancovanie z prostriedkov štátneho rozpočtu ním koordinovaných projektov.
(8)	SPO vo svojom sektore v rámci útvaru, ktorý je prijímateľom pomoci, menuje pre jednotlivé projekty projektových manažérov. Títo v rozsahu svojej právomoci zodpovedajú za správne a včasné predkladanie podkladov SPO a napomáhajú tak SPO pri správnej a včasnej realizácii projektov PHARE/PF. Ich menovanie oznámi SPO splnomocnencovi pre program a riaditeľovi odboru koordinácie predvstupových fondov a bilaterálnej spolupráce na ÚV SR. Menovaním a činnosťou projektových manažérov nie je dotknutá zodpovednosť a povinnosti SPO definovaných v týchto Pokynoch. 
(9)	SPO zodpovedá za vypracovanie manuálu vnútorných postupov, v ktorom špecifikuje interné postupy riadenia pomoci v rámci prijímateľskej inštitúcie za svoj sektor. SPO tiež zabezpečí potrebné kontrolné mechanizmy pre správnu vecnú/technickú implementáciu projektov. 
(10)	SPO je povinný nahlasovať na NF obdržanie ťarchopisov z Európskej komisie, vystavených  na prijímateľskú inštitúciu ako aj potvrdenie ich vyrovnania.
V súvislosti s finančným manažmentom dopĺňajú pokyny nasledovné zodpovednosti SPO:
(11)	Projektový manažér predkladá riadiacemu programovému pracovníkovi na schválenie podklady pre platby, vyplývajúce z jednotlivých zmlúv, ktoré skontroluje a svojím podpisom potvrdí ich správnosť.
(12)	SPO je zodpovedný za zabezpečenie správneho použitia prostriedkov paralelného spolufinancovania so štátneho rozpočtu k projektom PHARE/PF na ministerstve, ostatnom ústrednom orgáne štátnej správy, inom koordinačnom orgáne alebo prijímateľskej inštitúcii.
(13)	SPO je povinný poskytnúť súčinnosť PAO CFCU pri verejnom obstarávaní, realizácii a  finančnom riadení projektov PHARE/PF vrátane kontrol na mieste. 

TRETIA ČASŤ
Ex-ante schvaľovanie a verejné obstarávanie

Článok 9
Ex-ante schvaľovanie
(1)	Na základe Rozhodnutia Európskej komisie o udelení riadenia pomoci poskytovanej z fondu PHARE Centrálnej finančnej a kontraktačnej jednotke, Agentúre na podporu regionálneho rozvoja, Národnej agentúre pre rozvoj malého a stredného podnikania v Slovenskej republike z 19. 10. 2004 je vykonávané ex-ante schvaľovanie národnými inštitúciami. 
(2)	Systém a  zodpovednosti v oblasti ex-ante schvaľovania na národnej úrovni sú stanovené uznesením vlády  SR č. 1103 z 19. novembra 2003.
(3)	Rozšírený decentralizovaný implementačný systém stanovuje všetkým akreditovaným subjektom používať po vstupe do EÚ postupy národnej legislatívy týkajúcej sa verejného obstarávania na nákup  tovarov, stavebných prác a služieb. 
(4)	Národná legislatíva, ktorá stanovuje podmienky pre verejné obstarávanie, je daná zákonom č. 25/2006 Z. z..  
(5)	Pri zadávaní zákaziek sa musí uplatňovať princíp rovnakého zaobchádzania, princíp nediskriminácie uchádzačov alebo záujemcov, princíp transparentnosti a princíp hospodárnosti a efektívnosti. 
(6)	V procese verejného obstarávania musí byť jasne, úplne a nestranne opísaný predmet zákazky, vyšpecifikované podmienky účasti, kritériá hodnotenia ponúk a stanovené objektívne vyhodnotiteľné pravidlá ich uplatnenia. 
(7)	Tento zákon ustanovuje verejné obstarávanie zákaziek na dodanie tovaru, zákaziek na uskutočňovanie stavebných prác, zákaziek na poskytovanie služieb, koncesie na stavebné práce, súťaž návrhov a správu vo verejnom obstarávaní. 
(8)	V súlade s podmienkami Memoranda o porozumení o zriadení Národného fondu a v súlade s uznesením vlády č. 1103 z 19. novembra 2003 bolo na Sekcii európskych záležitostí MF SR zriadené oddelenie  dohľadu nad obstarávaním (ďalej len „ODnO”), ktorého úlohou je vykonávať dohľad v oblasti predbežného („ex-ante“) schvaľovania vo verejnom obstarávaní na úrovni IA (ďalej len „výkon dohľadu“). Takýto výkon dohľadu nenahrádza činnosti dohľadu nad verejným obstarávaním vykonávané ÚVO ako ústredným orgánom štátnej správy pre oblasť verejného obstarávania a koncesného obstarávania, ktorý je určený ustanoveniami tretej časti druhej hlavy, piatej časti, štvrtej hlavy zákona č. 25/2006 Z. z.. Kompetencie úradu nie sú ovplyvnené činnosťami, ktoré vykonáva ODnO.
(9)	Zamestnanci ODnO dohľadom nad postupmi verejného obstarávania, ktoré vykonáva PAO ako zodpovedný subjekt, preverujú ich súlad s ustanoveniami zákona o verejnom obstarávaní vzhľadom na projektový návrh (project fiche), finančné memorandá a všeobecné podmienky programu PHARE  a PF.
(10)	Pre účely vykonávania dohľadu nad postupmi verejného obstarávania bola podpísaná medzi NAO a PAO Dohoda o spolupráci pri verejnom obstarávaní v programe PHARE/ PF.

ŠTVRTÁ ČASŤ 
Financovanie programu PHARE a Prechodného fondu

Článok 10
Rozsah a forma podpory

(1)	Finančné prostriedky ES sa poskytujú v závislosti od schopnosti SR využiť ich efektívne a na kvalite a počte pripravovaných projektov v rámci programu PHARE/PF. 
(2)	Podpora ES má formu nenávratnej priamej finančnej pomoci.
(3)	Rozsah financovania zo zdrojov ES môže dosiahnuť 100 % výdavkov na časť projektu budovanie inštitúcií a 75 % výdavkov na investičnú časť projektu. 
(4)	Výška podpory z programu PHARE/PF vrátane plánu kontrahovania a vyplácania prostriedkov projektu PHARE/PF je určená vo Finančnom memorande, resp. v Rozhodnutí komisie o finančnom príspevku prechodného prísľubu na posilnenie inštitucionálnej spôsobilosti Slovenskej republiky (ak nie je dohodnuté inak). 
  
Článok 11
Zdroje financovania

 Projekty programu PHARE/PF sú financované zo zdrojov:
a)	Európskych spoločenstiev,
b)	príslušných subjektov tvoriacich rozpočet verejnej správy (ústredných orgánov štátnej  správy,  štátnych účelových fondov, obcí, vyšších územných celkov a iných),
c)	konečného prijímateľa v prípade, že to nie je žiadny zo subjektov tvoriacich rozpočet verejnej správy,
d)	iných zdrojov (finančných a iných úverových inštitúcií).

Článok 12
Finančná dohoda o implementácii projektov PHARE/PF prostredníctvom implementačnej agentúry

(1)	Finančná dohoda o implementácii projektov PHARE/PF prostredníctvom implementačnej agentúry  sa  uzatvára  medzi   Splnomocnencom  pre  Národný fond a splnomocnencom pre program od udelenia akreditácie pre EDIS t. j. 19. októbra 2004. Do 1. 5. 2004 Finančnú dohodu podpisoval aj zástupca Delegácie EK v SR, resp. do 19. októbra 2004  zástupca Reprezentácie EK v SR. Ustanovuje práva a povinnosti pri realizácii projektov v rámci programu PHARE/PF.
(2)	Finančná dohoda obsahuje:
a)	základné údaje o projekte;
b)	zodpovednosti splnomocnenca pre program a pre Národný fond;
c)	podrobné ustanovenia o administratívnom, finančnom a technickom riadení projektu;
d)	podmienky presunu prostriedkov z účtu MF SR pre NF na účet MF SR pre IA;
e)	pravidlá pre monitorovanie a podávanie správ;
f)	pravidlá pre účtovanie a audit;
g)	pravidlá pre realokáciu prostriedkov;
h)   ustanovenia o obstarávaní v rámci príslušných projektov;
i)	ustanovenia o nezrovnalostiach;
j)    ustanovenia o vrátení finančných prostriedkov.	
(3)	Každé porušenie finančnej dohody sa považuje za nezrovnalosť.
(4)	V prípade porušenia ustanovení finančnej dohody sa postupuje v súlade s článkom 7, odstavec 5 týchto Pokynov. 

4.1 Zdroje a podpora financovania programu PHARE

Článok 13
Podpora v rámci programu PHARE

(1)	 	Podpora v rámci programu PHARE zahŕňa prioritné oblasti činností stanovené       
		v Partnerstve pre vstup.
 
(2)	 	Program PHARE má dve hlavné priority - budovanie inštitúcií a investície.
 
(3)	Budovanie inštitúcií pomáha Slovenskej republike pri vytváraní štruktúr a stratégií, rozvoji ľudských zdrojov a pri vytváraní predpokladov potrebných pre posilnenie ekonomickej, riadiacej a sociálnej kapacity inštitúcií.
 
(4)	Program  PHARE v oblasti budovania inštitúcií sa zameriava na: 
a)	pomoc pri implementácii “acquis communautaire” a pri príprave na politiku EÚ v oblasti zabezpečenia ekonomickej a sociálnej súdržnosti formou štrukturálnych fondov EÚ;
b)	pomoc pri plnení Kodanských kritérií (pre vládne aj mimovládne organizácie).
 
(5)	Program   PHARE v investičnej oblasti má dve formy:
a)	investície na posilnenie regulačnej infraštruktúry potrebnej na dosiahnutie súladu s „acquis“ a priamo sa vzťahujúce na „acquis“;
b)	investície na dosiahnutie ekonomickej a sociálnej súdržnosti na báze opatrení, ktoré využívajú členské krajiny prostredníctvom Európskeho fondu regionálneho rozvoja a Európskeho sociálneho fondu v rámci cieľa 1 štrukturálnych fondov EÚ.
 
(6)	Finančné prostriedky programu PHARE sa rozdeľujú v pomere 30 % na budovanie inštitúcií a 70 % na investície. Tento pomer je indikatívny a je založený hlavne na posúdení potrieb a absorbčnej kapacite prijímateľa pomoci, hlavne v oblasti budovania inštitúcií. 
 
(7)	Konečné rozhodnutie o financovaní z programu PHARE je v kompetencii Európskej komisie.  

 
Článok 14
Budovanie inštitúcií

(1)	Budovanie inštitúcií v rámci PHARE má za cieľ posilniť inštitucionálnu a administratívnu kapacitu Slovenskej republiky, ktorá bola jednou z kľúčových požiadaviek pre vstup do EÚ. Prechodný fond naplňuje tento cieľ po vstupe Slovenska do EÚ.
(2)	Aktivity budovania inštitúcií sa zameriavajú na centrálnu, regionálnu a lokálnu úroveň verejnej správy.
(3)	Okrem iných je finančná pomoc poskytovaná aj:
a) 	organizáciám, ktoré zohrávajú dôležitú úlohu pri príprave priemyselných podnikov na fungovanie v prostredí voľného trhu EÚ (napr. združenia zamestnávateľov, obchodné komory, odbory) pričom v prípade, ak je prijímateľom pomoci združenie podnikateľov, je potrebné v plnej miere zohľadniť ustanovenia zákona č. 203/2004 Z. z. 
b)	vládnym a mimovládnym organizáciám zabezpečujúcim fungovanie demokracie, dodržiavanie ľudských práv a práv menšín a prispievajúcim k posilneniu občianskej spoločnosti.
(4)	Hlavným nástrojom budovania inštitúcií, ktorý realizuje „Národný program pre prijatie acquis“ je „twinning”. Cieľom twinningových aktivít je odborná pomoc úradníkov a odborníkov z členských krajín EÚ. Prijímajúce inštitúcie sa spolupodieľajú na nákladoch súvisiacich s realizáciou projektu, a to formou finančného vkladu v rámci svojich rozpočtov alebo nefinančnou formou.
 (5)  Program  PHARE umožňuje:
a)	twinning medzi ministerstvami, inštitúciami, profesionálnymi organizáciami, agentúrami, orgánmi miestnej samosprávy, a to hlavne prostredníctvom dočasného pôsobenia úradníkov z členských krajín EÚ v prijímateľských inštitúciách kandidátskych krajín, doplnených v prípade potreby o krátkodobých expertov;
b)	poskytovanie špecializovanej odbornej pomoci pri realizácii prijímania acquis;
c)	pomoc pri zabezpečovaní školení verejnej správy na centrálnej a regionálnej úrovni;
d)	účasť v komunitárnych programoch – pomoc PHARE pri zabezpečovaní účasti v týchto programoch bude mať klesajúcu tendenciu;
e)	účasť v rôznych orgánoch spoločenstva – pomoc PHARE kryje časť nákladov s tým spojených;
f)	opatrenia na posilnenie občianskej spoločnosti pre vládne aj mimovládne organizácie;
g)	podpory iniciatív upevňujúcich a rozvíjajúcich demokratické postupy a dodržiavanie zákonov;
h)	posilňovania inštitucionálnej kapacity mimovládnych organizácií a sociálnych partnerov na všetkých úrovniach;
i)	podpory zaradenia a účasti skupín alebo osôb, ktoré môžu byť znevýhodňované sociálne, politicky alebo ekonomicky z dôvodu vyznania, kultúry, pohlavia, veku, orientácie alebo postihnutia do spoločnosti.

Článok 15
Investície

(1)	Investície na dosiahnutie súladu s normami a štandardmi EÚ sa zameriavajú na vybavenie inštitúcií, ktorých infraštruktúra alebo schopnosť monitorovať a dodržiavať „acquis“ musia byť posilnené. Zvláštnou skupinou sú investície v rámci komunitárnych programov, akým je 6. rámcový program rozvoja vedy a techniky.
(2)	Investície na dosiahnutie ekonomickej a sociálnej súdržnosti, ktoré berú do úvahy existenciu nových predvstupových nástrojov, sa zameriavajú na vyrovnávanie rozdielov medzi jednotlivými regiónmi SR a medzi regiónmi SR a EÚ v súlade s cieľom 1 štrukturálnych fondov EÚ - pomoc zaostávajúcim regiónom definovaným v Národnom pláne regionálneho rozvoja SR. Tieto investície majú nasledovné ciele:
a)	zvýšenie aktivity produktívneho sektora formou opatrení, ktoré majú za cieľ diverzifikáciu hospodárstva, rozvoj súkromného podnikania a reštrukturalizáciu a modernizáciu priemyslu;
b)	posilnenie kapacity ľudských zdrojov formou zlepšenia zamestnanosti, pomoci pri adaptácii podnikov a ich zamestnancov a posilňovania rovnakých príležitostí pre mužov a ženy;
c)	zlepšenie infraštruktúry súvisiacej s ekonomikou. Medzi opatrenia patria napríklad investície, ktoré umožňujú lepší prístup ku kľúčovým miestam s vplyvom na rozvoj priemyslu a obchodu, ako aj investície do životného prostredia, ktoré priaznivo ovplyvňujú investičné prostredie v regióne.
(3)	Investície do oblasti dopravy, životného prostredia alebo poľnohospodárstva a rozvoja vidieka je možné financovať z programu PHARE iba v prípade, ak sú neoddeliteľnou časťou rozvojového programu príslušného regiónu a sú pod minimálnou hodnotou pre investície spolufinancované v rámci iných programov.
(4)	Program PHARE môže v súlade s kritériami pre cieľ 1 štrukturálnych fondov EÚ (pomoc regiónom výrazne ekonomicky zaostávajúcim) v určených regiónoch podporiť rozvojové programy pri splnení princípu doplnkovosti. 
(5)	Podpora malých a stredných podnikov je zabezpečovaná aj celoplošne v rámci viacnárodného programu pre malé a stredné podniky (SME Finance Facility).
(6)	Všetky investičné projekty musia spĺňať nasledujúce princípy:
a)	katalytický - pomoc PHARE má iniciovať aktivity, ktoré boli zamerané na vstup SR do EÚ, ktoré by inak neboli realizované alebo boli realizované s veľkým časovým oneskorením;
b)	spolufinancovania - všetky investičné projekty musia byť spolufinancované z národných zdrojov;
c)	doplnkovosti - pomoc PHARE nesmie nahrádzať financovanie z iných zdrojov;
d)	pripravenosti a veľkosti - projekty môžu byť podporené iba v prípade úplnej pripravenosti (kompletná technická dokumentácia, všetky zákonom stanovené povolenia, finančné krytie). Minimálna veľkosť projektu je 2 MEUR, toto pravidlo bude aplikované flexibilne v prípade cezhraničných projektov;
e)	udržateľnosti - všetky projekty musia zabezpečiť trvalo udržateľný rozvoj, ekonomický a environmentálny, aj po ukončení spolufinancovania prostriedkami PHARE, a musia byť v súlade so sektorovými politikami EÚ;
f)	súťaže - všetky financované aktivity musia dodržiavať podmienky pre hospodársku súťaž a štátnu pomoc, zakotvené v európskych dohodách;
g) v prípade, ak je konečným prijímateľom pomoci subjekt vykonávajúci podnikateľskú činnosť, je potrebné v plnej miere zohľadniť ustanovenia zákona č. 203/2004 Z. z. 
. 

4.2 Financovanie z Prechodného fondu

Článok 16
 Podpora v rámci programu Prechodný fond

 (1) Prechodný fond predstavuje prechodný finančný nástroj v období 2004 - 2006 pre nové členské štáty ES s cieľom posilnenia a rozvoja ich administratívnej kapacity pre zabezpečenie implementácie legislatívy ES a na podporu výmeny skúseností medzi partnerskými štátmi v tých oblastiach, ktoré nemôžu byť financované zo štrukturálnych fondov, Kohézneho fondu a Schengenského prechodného fondu. Právny základ zriadenia Prechodného fondu predstavuje Prístupová zmluva. Štruktúra a metodika vytvorená pre program PHARE bude použitá aj pre Prechodný fond. Implementácia fondu sa bude riadiť finančnou smernicou č. 1605/2002/ES o finančnom nariadení vzťahujúcom sa na všeobecný rozpočet Európskych spoločenstiev.
 (2) Oblasťami financovania sú súdnictvo a vnútorné záležitosti; finančná kontrola; ochrana finančných záujmov ES a boj proti korupcii; vnútorný trh vrátane colnej únie; životné prostredie; veterinárne služby a budovanie administratívnych kapacít týkajúcich sa kontroly potravín; administratívne a kontrolné štruktúry pre poľnohospodárstvo a rozvoj vidieka vrátane Integrovaného administratívneho a kontrolného systému (IACS); jadrová bezpečnosť (posilnenie efektívnosti a kompetencie Úradu jadrového dozoru a jeho technickej podpory ako aj agentúry na riadenie rádioaktívneho odpadu); štatistika a posilnenie potrieb iných oblastí verejnej správy tak, ako boli identifikované v súhrnnej monitorovacej správe Európskej komisie v novembri 2003. 

Článok 17
Riadenie Prechodného fondu

 (1) Riadenie Prechodného fondu budú zabezpečovať všetky štruktúry vytvorené počas riadenia predvstupových fondov, t. j. NAC - národný koordinátor zahraničnej pomoci, ACU - odbor koordinácie predvstupových fondov a bilaterálnej spolupráce na Úrade vlády SR, bilaterálnej a multilaterálnej spolupráce, CFCU – Centrálna finančná a kontraktačná jednotka, NF - národný fond a jednotlivé ministerstvá a ostatné orgány štátnej správy ako príjemcovia pomoci, keďže jeho programovanie a implementácia je totožná s pravidlami PHARE pre komponent budovania inštitúcií. V súlade s decentralizovaným riadením programov (EDIS) nebude pri implementácii uplatňované ex-ante schvaľovanie zo strany Európskej komisie, ale projekty budú implementované a kontrolované v zodpovednosti účastníkov systému EDIS v SR. 
 (2) Monitorovanie projektov a priebežné hodnotenie projektov je v zodpovednosti nového členského štátu EÚ a je jeho povinnosťou vykonávať ich. Európska komisia bude zodpovedná za ex post hodnotenie projektov.
 (3) Realizáciu twinningových projektov zabezpečuje administratívny úrad pre twinning, pričom pri svojej činnosti sa riadi Twinningovým manuálom a Operačnou príručkou pre twinning.   
 (4) Zodpovednosť za realizáciu programovania a implementácie projektov budú niesť rezortní ministri, príp. vedúci ostatných orgánov štátnej správy, ktorí budú prijímateľmi pomoci. Za koordináciu programovania a implementácie fondu nesie zodpovednosť Národný koordinátor zahraničnej pomoci, za finančné riadenie splnomocnenec pre národný fond.

4.3 Spolufinancovanie z národných zdrojov

Článok 18
Rozsah, forma a zdroje spolufinancovania

(1)	Všeobecný rámec podmienok spolufinancovania projektov v rámci programu PHARE/PF ustanovuje memorandum o princípoch spolufinancovania programov PHARE/PF z roku 2002.  Pre potreby Pokynov sa spolufinancovanie uskutočňuje za podmienok: 
a)	projekty budovania inštitúcií môžu byť financované z prostriedkov PHARE/PF do výšky 100 % z celkových pridelených finančných prostriedkov na projekt. Investičné projekty môžu byť financované z prostriedkov PHARE/PF do výšky maximálne 75 % z celkových pridelených finančných prostriedkov na projekt. Minimálne 25 % z celkových výdavkov na investičný projekt zabezpečuje v rámci spolufinancovania subjekt rozpočtu verejnej správy, resp. konečný prijímateľ pomoci v prípade, ak nie je subjektom rozpočtu verejnej správy;
b)	spolufinancovanie sa realizuje ako spoločné a vo výnimočných prípadoch  paralelné (obidva spôsoby graficky zobrazuje príloha č. 2a a 2b), pričom:
V spoločnom spolufinancovaní sa celkové náklady na projekt financujú z viacerých zdrojov. Každá plánovaná aktivita je spolufinancovaná súčasne a platby sa realizujú súčasne v pomere stanovenom v projektoch príslušného finančného memoranda.
V paralelnom spolufinancovaní sa náklady projektu financujú z viacerých zdrojov v rôznom čase a pre rôzne časti projektu, pričom príslušné platby sa realizujú podľa jednotlivých definovaných častí projektu z rozličných zdrojov spolufinancovania. Financovanie projektov má vo FM/rozhodnutí EK určenú formu príspevku z ES a z národných zdrojov. 
c)	Pre prostriedky ES a ŠR sa obe formy financovania uskutočňujú v plnom rozsahu implementačnou agentúrou. 
d)	Okrem spolufinancovania zo štátneho rozpočtu môže byť v zmysle projektu príslušného finančného memoranda požadované aj spolufinancovanie konečným prijímateľom vo forme finančného vkladu, alebo v nepeňažnej forme, napr. vklad pozemku, nehnuteľností, a pod. V odôvodnených prípadoch sa nemusí celkový zmluvný záväzok realizovať v rovnakom čase, alebo z celého rozsahu finančných zdrojov daného projektu. 
e)	Spôsob spolufinancovania a výška príspevku jednotlivých zdrojov financovania je stanovená v projektoch (Standard Summary Project Fiche) príslušného finančného memoranda/rozhodnutia EK. Nedodržanie pomeru spolufinancovania pri kontrahovaní zo strany IA predstavuje porušenie medzinárodnej zmluvy zo strany Slovenskej republiky a následne sú alikvotne krátené zdroje PHARE/PF. IA je zodpovedná za zabezpečenie dodržania pomeru spolufinancovania. V prípade paralelného spolufinancovania je konečný prijímateľ povinný na požiadanie IA zabezpečiť dofinancovanie rozdielu nevyplatených prostriedkov PHARE/PF, ktoré budú krátené zo strany EK z dôvodu nedodržania pomeru spolufinancovania. V prípade spoločného spolufinancovania je zodpovedná IA  za dofinancovanie rozdielu nevyplatených prostriedkov PHARE/PF. 
(2)	Spolufinancovanie projektov v rámci programu PHARE musí byť v súlade so zákonom č. 523/2004 Z. z., ktorý v § 37 ods. 7) a v § 37a ods. 2) ustanovuje pre predvstupový nástroj PHARE postup v zmysle zákona č. 303/1995 Z. z. o rozpočtových pravidlách v znení neskorších predpisov. Spolufinancovanie projektov v rámci programu PF musí byť v súlade so zákonom č. 523/2004 Z. z., § 20a.   V zmysle Zmluvy o pristúpení Slovenskej republiky k Európskej únii (Akt o podmienkach pristúpenia) bude orientácia Prechodného fondu založená na rovnakých princípoch a praxi, ktoré boli aplikované v programe PHARE pre realizácii predvstupovej pomoci. 
(3)	V prípade využitia úverov z finančných inštitúcií, na ktoré sú viazané štátne záruky, príp. vládne úvery, musí byť Vláda SR splnomocnená na prevzatie konkrétneho úveru v zákone o štátnom rozpočte na príslušný rok a to pred podpisom Finančného memoranda/rozhodnutia EK.  
(4)	V prípade spoločného spolufinancovania nesie zodpovednosť za správne použitie prostriedkov štátneho rozpočtu na spolufinancovanie projektov príslušná implementačná agentúra (PAO) v súlade s článkom 7 bod (4) týchto Pokynov. V prípade paralelného spolufinancovania nesie zodpovednosť za správne použitie prostriedkov štátneho rozpočtu na spolufinancovanie projektov konečný prijímateľ. 

Článok 19
Postup pri zabezpečení spolufinancovania vo fáze programovania

(1)	Riadiaci programový pracovník v spolupráci s príslušnými útvarmi identifikuje návrhy projektov za príslušný sektor. Súčasťou projektu je finančný plán s návrhom výšky spolufinancovania z národných a iných zdrojov, časový rozvrh spolufinancovania, účel a použitie prostriedkov určených na spolufinancovanie, prepojenie prostriedkov určených na spolufinancovanie na finančné prostriedky PHARE/PF. 
(2)	Riadiaci programový pracovník predkladá návrhy projektov spolu s požiadavkou na zabezpečenie spolufinancovania projektov Národnému koordinátorovi zahraničnej pomoci.
(3)	Národný koordinátor zahraničnej pomoci po prijatí navrhovaných projektov spolu s požiadavkou na zabezpečenie spolufinancovania a záväzným prehlásením subjektov o zabezpečení úhrady vlastného finančného príspevku predkladá návrhy projektov so žiadosťou o stanovisko NAO k spolufinancovaniu projektov.
(4)	NAO vyjadrí stanovisko k navrhovaným projektom v oblasti spolufinancovania do 10 kalendárnych dní od ich zaslania. 
(5)	V prípade, ak príspevok zo štátneho rozpočtu má byť poskytnutý podnikateľovi na podnikanie alebo v súvislosti s ním, riadiaci programový pracovník (s výnimkou podporných schém) požiada MF SR o podľa zákona č. 203/2004 Z. z., (predkladaná žiadosť musí obsahovať okrem iných náležitostí aj “účel pomoci”) a následne informuje Národného koordinátora zahraničnej pomoci a splnomocnenca pre Národný fond. V prípade podporných schém splnomocnenec pre program požiada príslušný organizačný útvar MFSR  v zmysle zákona č. 203/2004 Z. z  o schválenie poskytnutia štátnej pomoci v etape pred podpisom zmluvy s konečným prijímateľom.
(6)	Národný koordinátor zahraničnej pomoci po zapracovaní stanoviska NAO predkladá vláde SR konečné návrhy projektov na schválenie a odsúhlasenie navrhovanej výšky spolufinancovania zo štátneho rozpočtu. Súčasťou materiálu predkladaného na rokovanie vlády SR je sumárna tabuľka s návrhom výšky finančných prostriedkov v rámci programu PHARE/PF, zdrojov konečného prijímateľa a návrhom výšky finančných prostriedkov na spolufinancovanie zo štátneho rozpočtu podľa jednotlivých rozpočtových kapitol (príjemcov). 
(7)	Vláda SR schvaľuje návrhy projektov a zaväzuje ministra financií SR zabezpečiť spolufinancovanie zo zdrojov štátneho rozpočtu v schválenej výške. 
(8)	Po schválení projektov vládou SR predkladá NAC navrhované projekty Európskej komisii na schválenie a všetky zmeny hlási NAO.
(9)	Národný koordinátor zahraničnej pomoci predkladá Európskou komisiou schválené finančné memorandá na rokovanie vlády SR na odsúhlasenie a zabezpečí ich podpísanie za Slovenskú republiku.

Článok 20
Požiadavka na zabezpečenie spolufinancovania projektov

(1)	Spolufinancovanie zo štátneho rozpočtu projektov PHARE/PF zabezpečuje príslušný riadiaci programový pracovník (resp. správca kapitoly prípadne vedúci ústredného orgánu štátnej správy) prostredníctvom NF, v ktorého pôsobnosti sa realizuje daný projekt a zároveň spolupracuje pri príprave štátneho rozpočtu s Národným fondom. Finančné prostriedky (vrátane DPH v zmysle čl. 34 ods. 6, 7 a 8) na spolufinancovanie projektov PHARE/PF zo štátneho rozpočtu pre príslušného správcu kapitoly prípadne vedúceho ústredného orgánu štátnej správy zabezpečuje MF SR v kapitole VPS. V prípade, ak v návrhu projektu je k účasti na spolufinancovaní (z vlastných zdrojov) zaviazaný aj konečný prijímateľ, písomne preukáže zabezpečenie finančných prostriedkov riadiacemu programovému pracovníkovi a IA (v prípade grantových schém len IA).
(2)	Požiadavka na zabezpečenie spolufinancovania je predkladaná riadiacim programovým pracovníkom Národnému koordinátorovi zahraničnej pomoci spolu s návrhom projektu, pričom obsahuje tieto náležitosti: 
a)	výška finančného príspevku z národných zdrojov a výška finančného príspevku konečného prijímateľa;
b)	predmet spolufinancovania;
c)	časový harmonogram a spôsob úhrady jednotlivých podielov;
d)	záväzné prehlásenie príslušných subjektov o zabezpečení úhrady vlastných podielov v čase realizácie projektu.
(3)	Doba ukončenia vyplácania prostriedkov projektu stanovená vo finančnom memorande/rozhodnutí EK (v prípade ak nebola zmenená Európskou komisiou) sa vzťahuje tak na prostriedky ES, ako aj na prostriedky národného spolufinancovania. Počnúc finančným memorandom 2001 je možné dobu vyplácania prostriedkov paralelného spolufinancovania predĺžiť výmenou listov medzi Úradom vlády a EK až o jeden rok. 
(4)	Postup pri zabezpečovaní spolufinancovania zo štátneho rozpočtu pri jeho príprave je nasledovný:
•	prostriedky spolufinancovania zo ŠR sú zabezpečované v ŠR na základe záväzku SR obsiahnutom vo Finančných memorandách/rozhodnutiach EK; V prípade pripravovaného finančného memoranda/rozhodnutia EK vo fáze programovania sa vo východiskách ŠR zabezpečujú prostriedky pre navrhované projekty vo výške odhadovaných nárokov na štátny rozpočet. Tieto sa spresňujú v závislosti od programovania projektov a procesu schvaľovania štátneho rozpočtu. 
•	príslušný riadiaci programový pracovník (ak je potrebné v spolupráci s PAO) predkladá Ministerstvu financií SR kvantifikáciu potrieb finančných prostriedkov v zmysle projektov príslušných finančných memoránd/rozhodnutí EK, na zabezpečenie spolufinancovania projektov PHARE/PF pre rok, na ktorý sa rozpočet pripravuje a pre dva nasledujúce roky.
•	pri tvorbe štátneho rozpočtu sa predkladajú odhady čerpania finančných prostriedkov ES a ŠR v súlade s finančnými plánmi na celé obdobie realizácie projektu. Toto obdobie zahŕňa  príslušný rok  a odhad potreby prostriedkov  na dva rozpočtové roky dopredu v závislosti od stavu realizácie projektu. Miera spolufinancovania zodpovedá príslušnému finančnému memorandu/rozhodnutiu EK; 
•	v nadväznosti na takto definované požiadavky NF zabezpečí rezervu v kapitole VPS, z ktorej sa hradí DPH, kurzové rozdiely, poplatky za vedenie účtov atď. Národný fond sa pri vyčísľovaní rezervy riadi Koncepciou financovania projektov podporovaných z predvstupových fondov, Prechodného fondu a Kohézneho fondu na roky 2004-2006. 

4.4 Účty programu PHARE/PF

Článok 21
Všeobecné podmienky pre vedenie a disponovanie s bankovými účtami

(1)	Ministerstvo financií SR otvára účty Štátnej pokladnici (ŠP) pre NF a pre IA v súlade s Memorandom o porozumení o zriadení Národného fondu a s Memorandom o porozumení pre implementáciu Prechodného fondu medzi vládou SR a  Európskou komisiou. 
(2)	Odbor Národného fondu/platieb má dispozičné právo k účtom MF SR pre NF a IA majú dispozičné právo k účtom MF SR pre NF otvorených pre IA.
(3)	Od 1. 7. 2004 tieto účty vedie Štátna pokladnica v zmysle zákona č. 291/2001 Z. z. o Štátnej pokladnici v znení neskorších predpisov a v zmysle Rámcovej zmluvy o postupoch ukončenia vedenia účtov a vykonávania prevodov peňažných prostriedkov pre klientov Štátnej pokladnice v NBS.
(4)	Účet sa v ŠP otvára na základe podpisu Zmluvy o bežnom účte medzi ŠP a MF SR, ktorej predmetom je zriadenie a vedenie bežného účtu ŠP pre majiteľa účtu. Spolu s uvedenou zmluvou je potrebné predložiť ŠP aj Zoznam osôb splnomocnených disponovať s peňažnými prostriedkami na účte. 
(5)	Vykonávanie platobného styku a zúčtovanie na účte sa riadi Všeobecnými podmienkami ŠP pre vedenie účtov klientov, vykonávanie platobného styku a zúčtovanie na týchto účtoch.
(6)	Platby z účtu sa vykonávajú na základe elektronického príkazu splnomocnených osôb uvedených v Zozname osôb splnomocnených disponovať s peňažnými prostriedkami na účte. Prístupové práva pre splnomocnené osoby sú uvedené v Žiadosti o založenie používateľa v informačnom systéme  ŠP používateľa pre klienta A. 

Článok 22
Účty programu PHARE/PF

(1)	MF SR na základe pokynu NAO otvára účty v  ŠP s dispozičným právom Národného fondu, resp. IA pre jednotlivé finančné memorandá/rozhodnutia EK (ďalej len „účty pre NF“, resp. „účty pre IA“), vedené v EUR.  MF SR otvára účty v  ŠP s dispozičným právom Národného fondu, resp. IA pre spolufinancovanie projektov zo štátneho rozpočtu, pre úhradu DPH, pre vrátenie úrokov z dotácií vedené v SKK. MF RS otvára účty v  ŠP s dispozičným právom Národného fondu pre vyrovnávanie kurzových rozdielov, nezrovnalostí a daní z úrokov, pre nezrovnalosti vedené v SKK . NF prostriedky z korunových účtov na spolufinancovanie projektov zo štátneho rozpočtu pre všetky finančné memorandá prevádza na IA v EUR alebo SKK.
(2)	Dane z úrokov vzniknutých na účtoch pre finančné prostriedky ES v ŠP pre NF aj IA sa hradia z prostriedkov štátneho rozpočtu.
(3)	Poplatky za vedenie účtov pre finančné prostriedky ES sa hradia z finančných prostriedkov ES pre dané finančné memorandum/rozhodnutie EK.
(4)	Úroky vzniknuté na účtoch MF SR s dispozičným právom NF a aj s dispozičným právom implementačných agentúr pre prostriedky ES určené  pre predvstupové programy schválené pred rokom 2003 sú majetkom ES, pokiaľ nie je vo finančnom memorande/rozhodnutí EK ustanovené inak. Úroky vzniknuté na účtoch MF SR s dispozičným právom NF a s dispozičným právom implementačnej agentúry pre prostriedky ES sú príjmom štátneho rozpočtu v prípade predvstupových programov schválených od roku 2003  a PF. 
(5)	Oprávnenie schvaľovať finančné operácie na účtoch uvedených v ods. (1) pre NF má NAO, alebo ním delegovaný zástupca, SAcO Národného fondu, alebo delegovaný zástupca. Oprávnenie schvaľovať finančné operácie na účtoch uvedených v ods. (1) pre IA má PAO, alebo ním delegovaný zástupca, SAcO IA, alebo delegovaný zástupca.
(6)	Úroky vzniknuté na účtoch MF SR s dispozičným právom NF a aj s dispozičným právom implementačných agentúr pre prostriedky spolufinancovania sú príjmom štátneho rozpočtu. 

4.5 Platby 
 
4.5.1 Platby z  finančných prostriedkov ES 

Článok 23
Platby z finančných prostriedkov ES na účty NF

(1)	Prevody finančných prostriedkov ES sa uskutočňujú formou zálohových, priebežných platieb a záverečnej platby v súlade s finančným memorandom/rozhodnutím EK a Memorandom o porozumení o zriadení Národného fondu a Memorandom o porozumení medzi EK a SR pre implementáciu Prechodného fondu.
(2)	Prevod finančných prostriedkov ES uskutočňuje EK na základe žiadostí o prevod finančných prostriedkov ES, ktoré spracováva Národný fond na základe žiadostí implementačných agentúr a predkladá EK (v zmysle usmernenia EK).
(3)	Žiadosť o prevod obsahuje:
a)	základné údaje o programe,
b)	základné údaje o manažmente, 
c)	informácie o účtoch, 
d)	informácie o pohybe finančných prostriedkov, 
e)	údaje o úrokoch na účtoch a poplatkoch za vedenie účtov, 
f)	informácie o odoslaní správy zo systému finančného výkazníctva iPERSEUS, 
g)	zoznam priložených dokladov, 
h)	vyhlásenie o výdavkoch, ktoré vykazuje kumulatívne záväzky a vyplatenú čiastku podľa programu, podprogramu a    
            projektu ako spojenie medzi rozpočtom finančného memoranda/rozhodnutia EK a skutočnými platbami,
i)	výšku žiadaných prostriedkov,
j)	podpisy NAO (zástupcu NAO) a riaditeľa NF,
k)	údaje o spolufinancovaní.
(4)	Prevody finančných prostriedkov ES uskutočňuje EK na účty MF SR s dispozičným právom Národného fondu pre jednotlivé finančné memorandá/rozhodnutia EK v EUR. 
(5)	Finančné prostriedky ES sa z účtov pre NF prevádzajú v EUR na účty MF SR s dispozičným právom implementačných agentúr pre jednotlivé projekty v súlade s finančným memorandom/rozhodnutím EK a finančnou dohodou.
(6)	NF zaznamenáva v systéme finančného výkazníctva iPERSEUS všetky zálohové platby, priebežné platby a záverečné platby prijaté na realizáciu jednotlivých projektov financovaných z finančných memoránd/rozhodnutí EK.
(7)	Z finančných prostriedkov odsúhlasených vo finančnom memorande 2001 sa zálohové platby môžu požadovať vo výške 20 percent z celkovej alokácie FM/rozhodnutia EK. Od FM 2002 sa zálohové platby môžu požadovať vo výške 20/30/30/20 percent z celkovej alokácie FM/rozhodnutia EK (v súlade s ustanoveniami FM). V závažných prípadoch môže NAO (zástupca NAO) požadovať iné percentuálne rozdelenie preddavkov, ktoré musia byť zdôvodnené plánom výdavkov prostriedkov PHARE/PF podľa projektov.
(8)	Pre prevod zálohovej platby musia byť splnené podmienky v súlade s Memorandom o porozumení o zriadení NF a Memorandom o porozumení medzi EK a SR pre implementáciu Prechodného fondu a príslušným finančným memorandom/rozhodnutí EK, a to najmä: 
a)	podpísané finančné memorandum/rozhodnutie EK,
b)	podpísaná finančná dohoda medzi NAO, PAO,
c)	otvorený účet pre NF pre príslušné finančné memorandum/rozhodnutie EK,
d)	otvorený účet pre implementačnú agentúru pre príslušný projekt,
e)	účty pre NF a IA sú riadené na základe systému dvojitého podpisu,
f)	odsúhlasená žiadosť NF o platbu splnomocnencom pre NF.

(9)	K žiadosti o zálohovú platbu Národný fond predkladá: 
a)	menovacie listiny NAO a PAO, 
b)	žiadosť o otvorenie účtov a oznámenie ŠP o otvorení účtov,
c)	mandáty splnomocňujúce k finančným operáciám na účtoch,
d)	deklaráciu splnomocnenca pre Národný fond o otvorení účtov pre NF pre finančné memorandá/rozhodnutia EK, 
e)	finančné dohody uzatvorené medzi NAO, PAO,
f)	popis riadiacich a kontrolných systémov pre NF a IA.

(10)	Priebežné platby môže žiadať Národný fond len po splnení podmienok špecifikovaných vo formulári Žiadosti o finančné prostriedky z EK.
(11)	 Žiadosť o platbu predkladá Národný fond EK. Žiadosť obsahuje: 
a)	zosúladenie na účtoch pre NF a pre IA,
b)	výpis z účtov pre NF a účtov pre IA,
c)	prehlásenie výdavkov,
d)	správu o vývoji programu (Contracts progress reports),

(12)	Splnomocnenec pre Národný fond (zástupca splnomocnenca pre Národný fond) po skončení obdobia kontrahovania vydáva písomné prehlásenie pre Európsku komisiu o výške nakontrahovania programu na základe prehlásenia PAO. Uvedené prehlásenie môže byť prílohou žiadosti NF na EK o zálohovú alebo o záverečnú platbu (čl. 9, 14). Súčasťou prehlásenia je zoznam zmlúv uzatvorených medzi PAO a dodávateľmi ku dňu ukončenia kontrahovania uvedeného vo finančnom memorande/rozhodnutí EK. 
(13)	Záverečné platby môže Národný fond žiadať len po splnení podmienok špecifikovaných vo formulári Žiadosti o finančné prostriedky z EK. 
(14)	 Žiadosť o záverečnú platbu obsahuje: 
a)	zosúladenie na účtoch pre NF a pre IA,
b)	výpis z účtov pre NF a účtov pre IA,
c)	prehlásenie výdavkov,
d)	správu o vývoji programu(Contracts progress reposts),
e)	prerozdelenie finančných prostriedkov schválených EK,
f)	potvrdenie o zádržnom.

Článok 24
Platby z finančných prostriedkov ŠR na účty NF

(1)	Podkladom pre uvoľňovanie prostriedkov z kapitoly VPS je žiadosť  implementačných agentúr o prostriedky spolufinancovania, ktorá obsahuje o. i. číslo a názov projektu, požadovanú sumu, účel použitia prostriedkov, určenie prijímateľa, odhad čerpania z VPS na 6 mesiacov dopredu a členenie požadovaných prostriedkov podľa ekonomickej klasifikácie. Vo výnimočnom prípade môžu byť prostriedky z VPS vyžiadané aj osobitnou žiadosťou bez podkladov IA.
(2)	Nepoužité finančné prostriedky štátneho rozpočtu bežného roka určené na spolufinancovanie spoločných programov Slovenskej republiky a Európskej únie - programy PHARE/PF sa použijú v súlade so zákonom č. 523/2004 Z. z.. 
(3)	NF prevedie prostredníctvom svojho účtu (účet MF SR s dispozičným právom Národného fondu pre spolufinancovanie projektov zo ŠR) finančné prostriedky z VPS na účty MF SR pre NF s dispozičným právom implementačných agentúr pre spolufinancovanie projektov zo štátneho rozpočtu. 
(4)	Prostriedky spolufinancovania sa následne musia použiť v zhode s ich účelom použitia a v zhode s príslušným finančným memorandom/rozhodnutím EK.

Článok 25
Platby finančných prostriedkov ES a ŠR z účtov NF na účty IA

(1)	Prevod finančných prostriedkov ES a ŠR z účtov pre NF na účty pre IA sa uskutočňuje v súlade s finančným memorandom/rozhodnutím EK a finančnou dohodou medzi NAO a PAO.
(2)	IA predkladá Národnému fondu štvrťročnú žiadosť o finančné prostriedky ES a ŠR a osobitne štvrťročnú žiadosť o finančné prostriedky DPH v súlade s príslušnou finančnou dohodou najneskôr do 15 dní prvého mesiaca v štvrťroku. V štvrťročných žiadostiach sa uvádzajú údaje o stave finančných prostriedkov PHARE/PF, spolufinancovania a DPH. Žiadosti obsahujú aj informácie o zhodnotení stavu projektu a o účele použitia prostriedkov požadovaných zo štátneho rozpočtu. Štvrťročné žiadosti od IA musia byť spracované Národným fondom najneskôr do 15 dní od ich doručenia. 
(3)	Štvrťročná žiadosť o finančné prostriedky ES a ŠR, ktorú schvaľuje PAO, obsahuje: 
a)	základné údaje o programe,
b)	základné údaje o manažmente, 
c)	informácie o účtoch, 
d)	informácie o pohybe finančných prostriedkov, 
e)	údaje o úroku zníženom o poplatok za vedenie účtu,
f)	informácie o odoslaní správy zo systému finančného výkazníctva iPerseu,
g)	zoznam priložených dokladov, 
h)	prehlásenie o výdavkoch, ktoré vykazuje kumulatívne záväzky a vyplatenú čiastku podľa programu, podprogramu a projektu ako spojenie medzi rozpočtom finančného memoranda a skutočnými platbami,
i)	požadovaná výška finančných prostriedkov z EK sa upravuje na „celkovú požadovanú výšku finančných prostriedkov“ (znížená o rozdiel výšky úroku),
j)	údaje o spolufinancovaní (plánovanie, tendrovanie a uzatváranie zmlúv),
k)	plán cash flow IA za programy pre prostriedky PHARE/PF na tri mesiace a plán cash flow IA za programy pre prostriedky spolufinancovania zo štátneho rozpočtu na šesť mesiacov,
l)	správy o vývoji programu (contracts progress reports)
m)	prehľad o zádržnom (retention money) pri poslednej žiadosti,
n)	prehľad o realokáciách v rámci FM za predchádzajúci štvrťrok.

(4)	Štvrťročná žiadosť o finančné prostriedky DPH, ktorú schvaľuje PAO, obsahuje: 
a)	údaje o stave finančných prostriedkov DPH vzťahujúcich sa k prostriedkom     PHARE/PF a spolufinancovaniu,
b)	požiadavku IA o finančné prostriedky DPH PHARE/PF a spolufinancovania.
(5)	Na základe štvrťročnej žiadosti a sprievodnej dokumentácie NAO overuje dosiahnutú úroveň vyplatenia finančných prostriedkov implementačnou agentúrou, a v prípade opodstatnenosti štvrťročnej žiadosti ju schvaľuje. Po schválení štvrťročnej žiadosti NF zašle kópiu podpísanej prvej strany zo žiadosti na IA. V prípade neschválenia žiadosti NF zašle na IA list s podrobným opisom nedostatkov. 
(6)	Prevod finančných prostriedkov ES, ŠR a DPH uskutočňuje NF na základe mesačnej žiadosti IA o prevod finančných prostriedkov, ktorá musí byť v súlade s relevantnou štvrťročnou žiadosťou o finančné prostriedky. Mesačné žiadosti od IA musia byť Národným fondom spracované najneskôr do 10 dní od ich doručenia. IA predkladá mesačné žiadosti o finančné prostriedky na konkrétne projekty len na základe reálnej potreby čerpania v relevantnom mesiaci.
(7)	Po schválení mesačnej žiadosti o prevod, NF prevádza na IA finančné prostriedky ES, ŠR a DPH na základe elektronického príkazu na úhradu, ktorý v papierovej verzii podpisuje vždy NAO alebo zástupca NAO a SAcO alebo jeho zástupca. Príkaz na úhradu obsahuje informácie: číslo účtu platiteľa, číslo účtu príjemcu, mena, suma, identifikácia platiteľa, identifikácia príjemcu, banka príjemcu, špecifikácia platby, dátum, meno kontaktnej osoby, podpisy oprávnených osôb, konštantný symbol. Zoznam osôb splnomocnených disponovať s peňažnými prostriedkami na účte je súčasťou zmluvy o bežnom účte. Prístupové práva pre splnomocnené osoby sú uvedené v žiadosti o založenie používateľa v informačnom systéme ŠP. 
(8)	Na zabezpečenie likvidity prostriedkov EU a ŠR budú IA predkladať na NF finančné plány kontrahovania a čerpania týchto prostriedkov. Plánovanie financovania bude predkladané po podpise FM (plán na 3 roky realizácie projektov), začiatkom každého roku realizácie (plán na 1 rok) a cez pravidelné mesačné aktualizácie plánov čerpania zasielané na NF. Odhady platieb za jednotlivé programy a projekty sa vedú v členení na jednotlivé mesiace, na zvyšok bežného roka a nasledujúce roky do konca doby čerpania. 
(9)	V prípade, že PAO dostane penalizačnú faktúru, ktorá bola prvotne zapríčinená oneskorenou platbou finančných prostriedkov z EK alebo zo ŠR (v prípade, že mesačná žiadosť o prevod finančných prostriedkov z IA bola oprávnená a správna), PAO zašle kópiu tejto penalizačnej faktúry na posúdenie na Národný fond. V prípade, že Národný fond posúdi penalizačnú faktúru ako opodstatnenú a relevantnú, zabezpečí finančné prostriedky na jej úhradu a prevedie ich na účet s dispozičným právom IA. V prípade, že Národný fond posúdi penalizačnú faktúru ako neopodstatnenú a nerelevantnú, informuje o tom splnomocnenca pre program a za zabezpečenie finančných prostriedkov na úhradu penalizačnej faktúry je zodpovedný PAO.

Článok 26
Platby z finančných prostriedkov ES a ŠR na účet dodávateľa, prípadne konečného prijímateľa

(1)	Finančné prostriedky ES a ŠR sa prevádzajú z účtu IA dodávateľovi/konečnému prijímateľovi v súlade s čl. 18 a príslušnými zmluvami uzavretými medzi dodávateľom/konečným prijímateľom
a)  v prípade spoločného spolufinancovania zabezpečí IA finančné prostriedky zo zdrojov ES a ŠR. IA prevedie finančné prostriedky ES a ŠR dodávateľovi/konečnému prijímateľovi až po potvrdení konečného prijímateľa, že dodávateľ splnil všetky podmienky stanovené v zmluve, po vykonaní predbežnej finančnej kontroly a schválení faktúry.  V prípade, ak aspoň jeden konečný prijímateľ v rámci fakturovanej dodávky nepotvrdí správnosť fakturácie za služby dodávateľom, IA nemôže vykonať úhradu a musí preveriť jej opodstatnenosť v súlade so zmluvným záväzkom dodávateľa. Na nakladanie s prostriedkami ES a ŠR sa v plnej miere vzťahuje § 20a, § 37 ods. 7 a § 37a ods. 2 zákona č. 523/2004 Z. z., 
b)  v prípade paralelného spolufinancovania zabezpečí IA finančné prostriedky zo zdrojov ES a ŠR. IA prevedie finančné prostriedky ES dodávateľovi/konečnému prijímateľovi podľa postupu uvedeného v ods. (1) písm. a). Finančné prostriedky ŠR vyplatí IA konečnému prijímateľovi na základe predložených faktúr (príp. iných dokladov potvrdzujúcim oprávnenosť finančných nárokov) potvrdených riadiacim programovým pracovníkom v súlade s uzatvorenými zmluvami, príp. iným dokladom potvrdzujúcim oprávnenosť platieb.
(2)	V prípade, že sa pri platbách uplatňuje tzv. princíp zádržného, ktorý v praxi znamená, že sa stanovená finančná čiastka dodávateľovi nevyplatí ale zadrží, vypláca IA prostriedky dodávateľovi ale aj konečnému prijímateľovi až po odstránení možných závad stavebného diela/ práce zistených pri záverečnej kolaudácií, resp.  až po skončení záručnej doby, a to  v súlade s podmienkami určenými v zmluve s dodávateľom.
(3)	Finančné prostriedky ES a ŠR prevádza IA na základe elektronického príkazu na úhradu, ktorý v papierovej verzii podpisuje vždy PAO alebo zástupca PAO a SAcO alebo jeho zástupca. Príkaz na úhradu obsahuje informácie: číslo účtu platiteľa, číslo účtu príjemcu, mena, suma, identifikácia príjemcu, banka príjemcu, špecifikácia platby, dátum, podpisy oprávnených osôb. Platobné príkazy pri presune finančných prostriedkov z účtu s dispozičným právom IA musia byť podložené faktúrou, prípadne žiadosťou o platbu. Zoznam osôb splnomocnených disponovať s peňažnými prostriedkami na účte je súčasťou zmluvy o bežnom účte. Prístupové práva pre splnomocnené osoby sú uvedené v žiadosti o založenie používateľa v informačnom systéme ŠP. 
(4)	Prevod finančných prostriedkov sa uskutočňuje v EUR/SKK podľa podmienok stanovených v príslušnej zmluve s dodávateľom/konečným prijímateľom. 
(5)	Bankové poplatky za vedenie účtu a dane z úrokov vzniknutých na účte dodávateľa/konečného prijímateľa hradí dodávateľ/konečný prijímateľ. Účet je vedený v banke, ktorú si určí dodávateľ/konečný prijímateľ.
(6)	Pripísané úroky na účte konečného prijímateľa z prostriedkov PHARE/PF sú zdrojom konečného prijímateľa a použije ich pri realizácii príslušného projektu. Pripísané úroky na účte konečného prijímateľa z prostriedkov spolufinancovania zo štátneho rozpočtu sú príjmom ŠR.
(7)	O uvoľnení finančných prostriedkov ES z účtu pre IA a ich prevedení na účet dodávateľa/konečného prijímateľa rozhoduje PAO.
(8)	Za správne vyplatenie prostriedkov ES a ŠR z účtov pre implementačnú agentúru na účet dodávateľa/konečného prijímateľa zodpovedá PAO.
(9)	V prípade penále (úrokov z omeškania) v rámci prostriedkov ES alebo prostriedkov spolufinancovania, ak  tieto sú zapríčinené pomalým tokom prostriedkov zo strany Národného fondu, MF SR alebo Európskou komisiou, budú tieto preplatené z rezervy kapitoly Všeobecná pokladničná správa štátneho rozpočtu v rámci podpoložky „nezrovnalosti“.
Článok 27
Záverečné prehlásenie o programe

(1)	Implementačná agentúra je povinná predložiť Národnému fondu Záverečné prehlásenie o programe do jedného mesiaca po ukončení vyplácania uvedeného vo finančnom memorande/rozhodnutí EK.
(2)	Národný fond je povinný predložiť na EK Záverečné prehlásenie o programe do dvoch mesiacov po ukončení vyplácania uvedeného vo finančnom memorande/rozhodnutí EK.
(3)	Záverečné prehlásenie o programe obsahuje nasledovné časti:
a)	prehlásenie o podpísaných kontraktoch (PHARE/PF aj spolufinancovanie),
b)	prehlásenie o vyplatených finančných prostriedkoch (PHARE/PF aj spolufinancovanie),
c)	úspory na kontraktoch (PHARE/PF aj spolufinancovanie),
d)	zostatok finančných prostriedkov na účte,
e)	prehlásenie o zádržnom (splátkový kalendár),
f)	prehlásenie o uskutočnených auditoch,
g)	prehlásenie o nezrovnalostiach,
h)	správa o vývoji projektov v členení na kontrakty (Contracts Progress Report)
i)	prílohy (správy z následných kontrol a auditov).
(4) Za správnosť údajov uvedených v Záverečnom prehlásení o programe spracovanom implementačnou agentúrou je zodpovedný splnomocnenec pre program (PAO). V prípade, že Záverečné prehlásenie o programe bude obsahovať nesprávne údaje, bude sa voči splnomocnencovi pre program postupovať v zmysle článku 3 týchto Pokynov. 

Článok 28
Nakladanie s nevyčerpanými prostriedkami

(1)	Nevyčerpané prostriedky  na projekt vráti IA na príslušné účty pre Národný fond v súlade v finančným memorandom/rozhodnutím EK a zákonom č. 523/2004 Z. z. . Národný fond nevyčerpané prostriedky Európskych spoločenstiev vráti na účet Európskej komisie a nevyčerpané prostriedky určené na spolufinancovanie projektu vráti na príjmový účet Ministerstva financií Slovenskej republiky v súlade so zákonom č. 523/2004 Z. z..

4.5.2 Platby z finančných prostriedkov konečného prijímateľa

Článok 29
Platby z finančných prostriedkov konečného prijímateľa

(1)	V prípade, ak konečný prijímateľ nie je orgán štátnej správy, konečný prijímateľ vedie finančné prostriedky určené na spolufinancovanie projektu na osobitnom účte.
(2)	Účet je vedený v banke, ktorú si určí konečný prijímateľ.
(3)	Ak implementačná agentúra deleguje zodpovednosť za realizáciu projektu na konečného prijímateľa, uzatvorí s ním zmluvu o podmienkach realizovania projektu. V prípade nároku na spolufinancovanie zo strany konečného prijímateľa ustanovenia pre takúto podmienku musia byť zahrnuté v predmete zmluvy.
(4)	Konečný prijímateľ je povinný previesť svoj finančný záväzok na spolufinancovanie projektu na účet dodávateľa v súlade s harmonogramom vyplácania finančných prostriedkov konečného prijímateľa stanovenom v projekte. Každý druh záväzku vyplývajúci z finančného memoranda musí deklarovať riadiacemu programovému pracovníkovi (prípadne implementačnej agentúre). V prípade, že konečný prijímateľ je zaviazaný vstúpiť do projektu nehnuteľnosťou, treba zohľadniť ustanovenia zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam v znení neskorších predpisov.
(5)	Bankové poplatky na svojom účte hradí konečný prijímateľ. 
(6)	Vzniknuté kurzové rozdiely sú hradené zo zdrojov konečného prijímateľa.
(7)	Zodpovednosť za správne vyplatenie prostriedkov konečným prijímateľom musí byť ustanovená v zmluve medzi konečným prijímateľom a implementačnou agentúrou.

Článok 30
Úpravy vo finančných memorandách/rozhodnutiach EK

 (1) NAC a NAO môžu požiadať Európsku komisiu o úpravy, ktoré majú výhradne technickú povahu alebo o realokáciu finančných prostriedkov medzi projektmi v rámci rovnakého finančného memoranda/rozhodnutia EK. Realokovanie prostriedkov ES sa vzťahuje pomerovo aj na stanovenú časť národného spolufinancovania.

 (2) Ak má úprava výhradne technickú povahu, alebo súhrnná suma realokovaných finančných prostriedkov je menšia ako 15 % celkového rozpočtu príslušného projektu a nezahŕňa zmenu cieľov/výsledkov projektu, postup úpravy projektu/realokácie prebieha nasledovne:
-	potrebu úpravy projektu/realokácie identifikuje SPO v spolupráci s PAO,
-	SPO predloží na schválenie NAC žiadosť na úpravu projektu/realokáciu vypracovanú v štandardných formulároch  v elektronickej aj papierovej verzii. Táto žiadosť musí byť pred doručením NAC schválená príslušným PAO. So žiadosťou o úpravu projektu predloží SPO aj upravený formulár so zvýraznenými navrhovanými zmenami.
-	v prípade, že je žiadosť o úpravu projektu/realokáciu náležite odôvodnená, NAC schváli navrhovanú zmenu a postúpi žiadosť na schválenie NAO,
-	NAO  vykoná kontrolu žiadosti o úpravu/realokáciu. Ak je žiadosť náležite odôvodnená, postúpi schválenú žiadosť späť NAC, ktorý písomne informuje Európsku komisiu. EK môže do 10 pracovných dní od prijatia oznámenia vzniesť pripomienky. V prípade vznesenia pripomienok zo strany Európskej komisie, sa tieto zohľadnia pri úprave projektu/realokácii, o čom NAC opätovne informuje Európsku komisiu. V prípade, že Európska komisia v rámci lehoty 10 pracovných dní nevznesie pripomienky, považuje sa žiadosť o úpravu projektu/realokáciu za schválenú,
-	po schválení úpravy projektu/realokácie Európskou komisiou, NAC spätne informuje NAO, PAO a SPO.
(3) Ak má úprava výhradne technickú povahu a súhrnná suma realokovaných finančných prostriedkov je viac ako 15 % celkového rozpočtu príslušného projektu alebo zahŕňa zmenu cieľov/ výsledkov projektu alebo sa existujúci projekt nahrádza novým projektom, postup úpravy projektu/realokácie prebieha nasledovne:
-	potrebu úpravy projektu/realokácie identifikuje SPO v spolupráci s PAO,
-	SPO predloží na schválenie NAC žiadosť na úpravu projektu/realokáciu vypracovanú  v štandardných formulároch  v elektronickej aj papierovej verzii. Táto žiadosť musí byť pred doručením NAC schválená príslušným PAO. So žiadosťou o úpravu projektu predloží SPO aj upravený formulár so zvýraznenými navrhovanými zmenami.,
-	v prípade, že je žiadosť o úpravu projektu/realokáciu náležite odôvodnená, NAC schváli navrhovanú zmenu a postúpi žiadosť na schválenie NAO,
-	NAO vykoná kontrolu žiadosti o úpravu/realokáciu. Ak je žiadosť náležite odôvodnená, postúpi schválenú žiadosť späť NAC, ktorý požiada Európsku komisiu o jej schválenie,
-	po schválení alebo zamietnutí úpravy projektu/realokácie Európskou komisiou NAC spätne informuje NAO, PAO a SPO.
(4) Ak suma realokovaných finančných prostriedkov prevyšuje 15 % celkového rozpočtu príslušného finančného memoranda/rozhodnutia EK alebo sa menia ciele/výsledky finančného memoranda/rozhodnutia EK, vyžaduje sa nové rozhodnutie Európskej komisie.

(5) V prípade žiadosti o predĺženie doby kontrahovania alebo čerpania finančných  prostriedkov sa postupuje v zmysle bodu 3 článku 29. 

4.6 Nezrovnalosti

Článok 31
Nezrovnalosti

(1)	Za nezrovnalosť sa považuje akékoľvek porušenie ustanovení týchto pokynov, finančného memoranda, nariadení ES a legislatívy SR, vzťahujúcich sa na program PHARE/PF.  Pri riešení nezrovnalostí sa postupuje v súlade s usmernením MF SR k nezrovnalostiam. 
(2)	Za vrátenie nesprávne vyplatených alebo neoprávnene použitých finančných prostriedkov Európskej komisii zodpovedá NAO v súlade s finančným memorandom/rozhodnutím EK.
(3)	O nezrovnalostiach, či už s finančným dopadom alebo bez finančného dopadu, je PAO povinný bezodkladne informovať splnomocnenca pre Národný fond, ktorý informuje Európsku komisiu prostredníctvom CCU OLAF pre SR. PAO je súčasne povinný zabezpečiť:
a)	opatrenia potrebné na odstránenie problémov vzniknutých z neoprávnene použitých a nesprávne vyplatených finančných prostriedkov v súlade s finančným memorandom/rozhodnutím EK,
b)	určenie osobnej zodpovednosti za neoprávnene použité a nesprávne vyplatené finančné prostriedky,
c) bezodkladné vrátenie celkovej sumy neoprávnene použitých (vrátane nesprávne vyplatených) finančných prostriedkov ES vrátane úrokov z omeškania v prípade ak ich Európska komisia vyžaduje.
(4)	V prípade, ak neboli finančné prostriedky vrátené na účet pre NF, NAO je povinný zabezpečiť uhradenie neoprávnene použitých alebo nesprávne vyplatených finančných prostriedkov Európskej komisii zo štátneho rozpočtu, v súlade s finančným memorandom/rozhodnutím EK. 
(5)	Prípadné zistenie nezrovnalostí alebo neschopnosť uplatniť požadované nápravné opatrenia môžu mať za následok zníženie, pozastavenie alebo zrušenie finančného príspevku pre dotknutý projekt zo strany EK, alebo požiadavku na vrátenie vyplatených čiastok.
(6)	Spôsoby riešenia vzniknutých nezrovnalostí so strany poskytovateľa prostriedkov  sú najmä:
a)	výzva na vrátenie finančných prostriedkov vyplývajúcich zo vzniknutej nezrovnalosti a prijatie nápravných opatrení na zamedzenie jej opakovanému vzniku,
b)	 zadržanie platieb, prípadne redukcia platieb,
c)	vypovedanie zmluvy s dodávateľom, resp. konečným prijímateľom a povinnosť vrátenia celkovej sumy,
d)	vylúčenie  z programu PHARE/PF,
e)	podanie podnetu na začatie trestnoprávneho, či správneho konania.
(7)	Opatrenia vymenované v bode 8 sú uplatňované príslušným zmluvným subjektom (NF, implementačnou agentúrou, resp. konečným prijímateľom pomoci v prípade, ak sú zmluvnými stranami dodávateľ a konečný prijímateľ), pričom vrátenie celkovej sumy za neoprávnene použité finančné prostriedky vymáha príslušná Správa finančnej kontroly, príp. Ministerstvo financií SR. Opatrenie uvedené v bode 8 a) môže uplatňovať tiež NAO voči implementačnej agentúre.

4.7 Mena, dane a clá, DPH
 
Článok 32
Mena
1)	Finančné údaje uvedené v predkladaných návrhoch projektov Európskej komisii spolu s príslušným finančným plánom sú vyjadrené v EUR.
2)	Výška pomoci a finančné plány schválené Európskou komisiou sú vyjadrené v EUR.
3)	Prehlásenia o výdavkoch priložené k žiadostiam o platby Európskej komisii sú vyjadrené v EUR.
4)	Platby Európskej komisie Národnému fondu sú realizované v EUR.
5)	Platby z účtov MF SR pre NF s dispozičným právom NF na účty MF SR pre NF s dispozičným právom implementačných agentúr sú realizované z účtov pre finančné prostriedky ES v EUR, pre spolufinancovanie zo štátneho rozpočtu v EUR, alebo SKK. Platby pre vyrovnanie DPH sú realizované v SKK.
6)	V prípade platby vyžadujúcej prevod na inú menu, je výmenným kurzom kurz platný v deň platby podľa kurzového lístka NBS.
7)	Pri tvorbe štátneho rozpočtu sa nárok na národné spolufinancovanie prepočíta kurzom udaným MF SR, ktorý bude platiť pre prepočet až do ukončenia programu.

Článok 33
Dane a clá

(1)	V súlade s finančným memorandom a Rámcovou dohodou medzi EK a vládou SR z 10.05.1994, dane, clá a dovozné poplatky nesmú byť hradené z prostriedkov ES. 

Článok 34
Daň z pridanej hodnoty

(1)	Mechanizmus uplatňovania DPH upravuje zákon č. 222/2004 Z. z. o dani z pridanej hodnoty v znení neskorších predpisov. Podľa finančného memoranda/rozhodnutia EK a Rámcovej zmluvy medzi EK a vládou SR z 10. 05. 1994 DPH nesmie byť hradená z prostriedkov programu PHARE/PF. V zmysle zákona č. 303/1995 Z.z. o rozpočtových pravidlách v znení neskorších predpisov sa nesmie DPH hradiť z prostriedkov štátneho rozpočtu určených na spolufinancovanie projektov.
(2)	Národný fond vypláca prostriedky DPH prostredníctvom implementačných agentúr na základe štvrťročných žiadostí a mesačných žiadostí o prevod. 
(3)	DPH je možné vyplatiť za faktúry hradené z prostriedkov ES a štátneho rozpočtu v rozsahu oprávneného nároku prostredníctvom IA z prostriedkov rezervy VPS vyčlenených pre tento účel.
(4)	V prípade, ak je faktúra vystavená na IA v súlade so zmluvou s dodávateľom, IA hradí faktúru vrátane DPH, pričom DPH nesmie hradiť z prostriedkov ES a z prostriedkov štátneho rozpočtu určených na spolufinancovanie projektov.
(5)	V prípade, ak faktúra je vystavená na konečného prijímateľa v súlade so zmluvou s konečným prijímateľom, konečný prijímateľ hradí faktúru vrátane DPH, pričom DPH nesmie hradiť z prostriedkov ES a z prostriedkov štátneho rozpočtu určených na spolufinancovanie projektov. 
(6)	Konečnému prijímateľovi, ak mu vzniká povinnosť uhradiť daň a nemá nárok na odpočítanie DPH, ani na vrátenie DPH, v zmysle platnej príslušnej legislatívy (§ 49-51 a § 56 zákona č. 222/2004 Z. z. o dani z pridanej hodnoty v znení neskorších predpisov), je možné preplatiť DPH za faktúry hradené z prostriedkov ES v rozsahu oprávneného nároku prostredníctvom IA z prostriedkov rezervy VPS vyčlenených pre tento účel.
(7)	Od 1. 1. 2004 si konečný prijímateľ môže uplatniť nárok na preplatenie DPH za faktúry hradené z prostriedkov štátneho rozpočtu pre projekty PHARE z FM 2001-2003 a Prechodného fondu. DPH je možné preplatiť konečným prijímateľom, ak im vzniká povinnosť uhradiť daň a nemajú nárok na odpočítanie DPH, ani na vrátenie DPH, v zmysle platnej príslušnej legislatívy (§ 49-51 a § 56 zákona č. 222/2004 Z. z. o dani z pridanej hodnoty v znení neskorších predpisov) v rozsahu oprávneného nároku prostredníctvom IA z prostriedkov rezervy VPS vyčlenených pre tento účel.
(8)	NF môže vyplatiť DPH maximálne 9 mesiacov po ukončení vyplácania projektov v zmysle finančného memoranda/rozhodnutia EK. DPH viažuca sa k prostriedkom zádržného, musí byť vyplatená najneskôr spolu s prostriedkami zádržného.

 PIATA ČASŤ
Účtovníctvo a dokumentácia finančného hospodárenia

Článok 35
Účtovníctvo Národného fondu

(1)	MF SR prostredníctvom Sekcie európskych záležitostí vedie podvojné účtovníctvo o skutočnostiach súvisiacich s finančnými prostriedkami programu PHARE/PF. Toto účtovníctvo zahŕňa všetky finančné operácie na účtoch pre NF vedených v ŠP v zmysle zákona č. 431/2002 Z. z. o  účtovníctve v znení neskorších predpisov.
(2)	Účtovníctvo je vedené v peňažných jednotkách slovenskej meny. V prípade pohľadávok a záväzkov a peňažných prostriedkov, ak sú vyjadrené v EUR, účtuje sa v slovenskej mene aj v EUR.
(3)	Účtovníctvo sa vedie v elektronickej forme s použitím softvéru SAP/R3 a je súčasťou informačného systému účtovania fondov EÚ – ISUF
(4)	Sekcia európskych záležitostí predkladá štvrťročné účtovné závierky  a ročnú účtovnú závierku vrátane štvrťročných závierok a ročných účtovných závierok implementačných agentúr príslušnému útvaru  Ministerstva financií  SR v zmysle príslušných opatrení MF SR, ktorými sa upravuje rozsah, spôsob a termíny predkladania údajov potrebných na hodnotenie plnenia rozpočtu verejnej správy.
(5)	Účtovníctvo programu PHARE/PF je vedené v systéme ISUF v samostatnom pracovnom úseku v rámci okruhu predvstupových fondov.
 
Článok 36
Účtovníctvo implementačnej agentúry

(1)	Implementačná agentúra vedie účtovníctvo oddelene v systéme ISUF na základe Dohody o vedení účtovníctva programu PHARE. 
(2)	Osoba poverená vedením účtovníctva nesmie vykonávať činnosti riaditeľa IA.
(3)	Implementačná agentúra je povinná účtovať v súlade so zákonom č. 431/2002 Z. z. o účtovníctve v znení neskorších predpisov o skutočnostiach  finančných prostriedkov súvisiacich s finančnými prostriedkami programu PHARE/PF, v súlade s ustanoveniami v uzatvorených finančných dohodách.

Článok 37
Účtovníctvo konečného prijímateľa

(1)	Konečný prijímateľ je povinný v súlade so zákonom č. 431/2002 Z. z. o účtovníctve v znení neskorších predpisov a  zákonom č.278/1993 Z. z. o správe majetku štátu v znení neskorších predpisov účtovať o  skutočnostiach  majetku a záväzkov súvisiacich s finančnými prostriedkami programu PHARE/PF.

Článok 38
Dokumentácia finančného hospodárenia

(1)	Národný fond a implementačné agentúry sú zodpovedné za správnu evidenciu o finančnom hospodárení s prostriedkami vrátane všetkých prevodov. 
(2)	Subjekty programu PHARE/PF zapojené do hospodárenia s finančnými prostriedkami na realizácii programu sú povinné prípravu a realizáciu projektov a ich výsledkov priebežne dokumentovať. 
(3)	Dokumentácia sa vedie v písomnej a elektronickej forme za podmienok zabezpečenia jej obnoviteľnosti v prípade poruchy alebo havárie elektronického informačného systému.
(4)	Dokumentácia k hospodáreniu s finančnými prostriedkami programu PHARE/PF sa uchováva minimálne päť rokov od poslednej platby pre projekt, resp. ukončenia platnosti finančného memoranda, v závislosti od toho, čo nastane skôr. Týmto nie sú dotknuté ustanovenia zákona č. 431/2002 Z.z.o účtovníctve v znení neskorších predpisov o úschove účtovných písomností.

Článok 39
Správy Národného fondu o realizácii programu 

(1)	Národný fond predkladá EK spolu so žiadosťou o peňažné prostriedky aj Správu o vývoji programov implementačných agentúr. 
(2)	Národný fond je povinný pravidelne predkladať Európskej komisii podľa jej požiadavky správy zo systému finančného výkazníctva iPERSEUS.
(3)	Národný fond predkladá raz do roka na rokovanie vlády SR Správu o činnosti Národného fondu.
(4)	Do dvoch mesiacov po ukončení obdobia pre vyplácanie projektov PHARE/PF daného finančného memoranda/rozhodnutia EK vydáva NAO konečné písomné vyhlásenie o ukončení programu pre EK v súlade s čl. 27 Záverečné prehlásenie o programe.
(5)	Národný fond predkladá raz do roka na Európsku komisiu potvrdenie výšky bankových zostatkov.

Článok 40
Správy implementačných agentúr o realizácii programu

(1)	IA predkladajú pravidelne podľa požiadavky EK správu zo systému finančného výkazníctva iPERSEUS Národnému fondu, EK a Zastúpeniu EK v SR.
(2)	IA predkladá raz do roka na Európsku komisiu potvrdenie výšky bankových zostatkov.
(3)	IA na základe požiadavky odovzdáva Národnému fondu správy a ďalšiu dokumentáciu v jednom písomnom vyhotovení podpísanom PAO a v elektronickej podobe v štruktúre, obsahovej náplni a forme stanovenej NF, na základe ustanovení vo finančnej dohode.
(4)	PAO predkladá splnomocnencovi pre NF záverečnú deklaráciu o ukončení programu spolu s ďalšou podpornou dokumentáciou najneskôr do 1 mesiaca po ukončení obdobia na financovanie projektov PHARE/PF príslušného finančného memoranda. Týmto PAO prehlasuje celkovú sumu nakontrahovaných a vyplatených prostriedkov PHARE/PF a národného spolufinancovania, zostatkovú sumu na účte IA, správy z následných kontrol a auditov, (ktorých kópie tvoria prílohu deklarácie), zistené nezrovnalosti a sumu v rámci garančných platieb (tzv. retention money) vrátane ich splátkového kalendára (čl. 27 Záverečné prehlásenie o programe).
(5)	PAO predkladá splnomocnencovi pre NF štvrťročné odhady čerpania IA.
(6)	

ŠIESTA ČASŤ
Monitorovanie čerpania a využívania finančných prostriedkov programu PHARE/PF

Článok 41
Monitorovanie čerpania a využívania finančných prostriedkov
 
(1)	Pri monitorovaní čerpania a využívania finančných prostriedkov programu PHARE/PF Národný fond zodpovedá za nasledovné úlohy:
a)	v spolupráci so splnomocnencom pre program a sekciou rozpočtovej politiky MF SR monitorovanie prebiehajúceho spolufinancovania a informovanie Európskej komisie o realizovanom spolufinancovaní,
b)	monitorovanie implementačných agentúr z hľadiska plnenia realizácie programu a funkčnosť ich systému finančného výkazníctva.
(2)	Pri monitorovaní čerpania a využívania finančných prostriedkov programu PHARE/PF implementačné agentúry zodpovedajú za nasledovné úlohy:
a)	monitorovanie stavov a obratov na účtoch pre IA a platieb podľa jednotlivých projektov,
b)	v spolupráci s konečným prijímateľom priebežné monitorovanie pomoci, vecné využívanie finančných prostriedkov vo väzbe na plnenie a zaistenie cieľa projektu, a to najmä ich predmet a harmonogram,
c)	za monitorovanie stavu spolufinancovania v spolupráci s SPO.
(3)	Pri monitorovaní čerpania a využívania finančných prostriedkov programu PHARE/PF SPO zodpovedá okrem úloh podľa článku 8 aj  za nasledovné úlohy:
a)	monitorovanie spolufinancovania príslušných projektov a poskytovanie informácií o aktuálnom stave spolufinancovania PAO pravidelne v štvrťročných intervaloch,
b)	poskytovanie informácií o realizovanom spolufinancovaní NAO podľa potrieb.

SIEDMA ČASŤ
Finančná kontrola a audit pri hospodárení s finančnými prostriedkami programu PHARE/PF
 
Článok 42
Finančná kontrola

(1)	Finančnou kontrolou sa v súlade s § 2 odsekom 1 zákona č. 502/2001 Z. z. a v súlade s osobitnými predpismi rozumie súhrn činností, ktorými sa overuje:
a)	splnenie podmienok na poskytnutie verejných prostriedkov,
b)	dodržiavanie všeobecne záväzných právnych predpisov pri hospodárení s verejnými prostriedkami,
c)	dodržanie hospodárnosti, efektívnosti a účinnosti pri hospodárení s verejnými prostriedkami,
d)	pre účely finančného riadenia dostupnosť, správnosť a úplnosť informácií o vykonávaných finančných operáciách a o hospodárení s verejnými prostriedkami,
e)	splnenie opatrení prijatých na nápravu nedostatkov zistených finančnou kontrolou a na odstránenie príčin ich vzniku.
(2)	Predmetom finančnej kontroly je pre účely týchto pokynov overenie najmä:
a)	pripravovaných finančných operácií v rámci projektu PHARE a PF,
b)	dodržiavania ustanovení všeobecne záväzných právnych predpisov (najmä zákona č. 25/2006 Z. z , zákona č. 278/1993 Z. z. o správe majetku štátu v znení neskorších predpisov, zákona č. 431/2002 Z. z. o účtovníctve v znení neskorších predpisov, zákona č. 502/2001 Z. z. o finančnej kontrole a vnútornom audite  a zákona č. 203/2004 Z. z. o štátnej pomoci)
c)	bankových účtov, na ktorých sú vedené finančné prostriedky ES a ďalšie zdroje spolufinancovania a operácií na týchto účtoch,
d)	či je platba v súlade s uzatvorenou zmluvou, legislatívou ES a právnym poriadkom SR,
e)	či sú vykonané platby správne, úplne a včas zaznamenané v účtovníctve,
f)	či sú dokumenty predkladané včas a vo forme stanovenej predpismi,
g)	súlad údajov účtovníctva,
h)	zaúčtovania alebo evidencie platieb a ďalších skutočností do finančného výkazníctva programu,
i)	funkčnosť systému finančného a technického výkazníctva,
j)	dodržiavanie  pravidiel a postupov verejného obstarávania v zmysle zákona 523/2004 Z. z.,
k)	overenie skutočného dodania  tovarov, stavebných prác a služieb deklarovaných na faktúrach (kontroly na mieste),
l)	ďalších skutočností, ktoré sú predmetom finančnej kontroly.
(3)	Pri výkone finančnej kontroly sa postupuje v súlade s ustanoveniami zákona č. 502/2001 Z. z.  a v súlade s metodickými postupmi a usmerneniami Ministerstva financií Slovenskej republiky.
(4)	V súlade s § 5 zákona č. 502/2001 Z. z.  sa finančná kontrola vykonáva ako:
a)	predbežná finančná kontrola,
b)	priebežná finančná kontrola a
c)	následná finančná kontrola.
(5)	Pri vykonávaní predbežnej finančnej kontroly sa postupuje v súlade s ustanoveniami § 6 ods. 1 a § 9 zákona č. 502/2001 Z. z.. V rámci finančného riadenia programov PHARE a PF ju vykonávajú najmä:
a)	Národný fond,
b)	príslušné organizačné útvary ústredných orgánov štátnej správy,
c)	implementačné agentúry, 
d)	konečný prijímateľ.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                             
(6)	Priebežnú finančnú kontrolu vykonáva zamestnanec odborného organizačného útvaru, s ktorého činnosťou kontrolovaná finančná operácia súvisí, v súlade s ustanoveniami §  6 ods. 2 a § 10 zákona č. 502/2001 Z. z..
(7)	Následnú finančnú kontrolu prostriedkov programu PHARE a/alebo PF vykonávajú:
a)	sekcia systému verejnej vnútornej finančnej kontroly MF SR (ďalej len „sekcia SVVFK MF SR“), 
b)	kontrolné útvary ústredných orgánov štátnej správy,
c)	Správy finančnej kontroly so sídlom v Bratislave, Zvolene a v Košiciach,
d)	kontrolné orgány EK alebo ňou delegovaní zástupcovia.
(8)	Najvyšší kontrolný úrad okrem iných kompetencií uvedených v § 2 zákona č. 39/1993 Z. z. o Najvyššom kontrolnom úrade Slovenskej republiky v znení neskorších predpisov kontroluje  podľa § 2 ods. 1 písm. c) zákona č. 93/1993 Z. z. o Najvyššom kontrolnom úrade Slovenskej republiky v znení neskorších predpisov aj hospodárenie s majetkom, majetkovými právami, finančnými prostriedkami a pohľadávkami, ktoré sa poskytli Slovenskej republike, právnickým osobám alebo fyzickým osobám v rámci rozvojových programov alebo z iných obdobných dôvodov zo zahraničia. 
(9)	Sekcia SVVFK MF SR vykonáva následnú finančnú kontrolu prostriedkov PHARE a/alebo PF na základe Zamerania kontrolnej, dozornej činnosti a vnútorného auditu prostriedkov EÚ. Na zabezpečenie ochrany finančných záujmov Európskeho spoločenstva vykonáva Sekcia SVVFK MF SR následnú finančnú kontrolu prostriedkov PHARE a/alebo PF aj mimo Zamerania a plánu kontrolnej a dozornej činnosti MF SR na príslušný kalendárny rok (ad hoc). Sekcia SVVFK MF SR koordinuje vykonávanie následnej finančnej kontroly v súlade s ustanovením § 3 písm. a) zákona č. 502/2001 Z. z. a podľa Zásad koordinácie následnej finančnej kontroly. 
(10)	Výber projektov do Zamerania kontrolnej, dozornej činnosti a vnútorného auditu prostriedkov EÚ sa uskutočňuje na základe analýzy rizík, ktorej metodika je uvedená napríklad v Postupoch pre finančnú kontrolu predvstupových nástrojov (schválené uznesením vlády SR č. 846/2001 z 5. septembra 2001), v časti II. Kontrola prostriedkov Európskych spoločenstiev, bod 3. Plánovanie kontrolnej činnosti a v prílohe č. 1 – Analýza rizík.
(11)	Kontrolné orgány ostatných ústredných orgánov štátnej správy vykonávajú následnú finančnú kontrolu prostriedkov PHARE a/alebo PF na základe plánov následných finančných kontrol na príslušný kalendárny rok. V prípade potreby vykonávajú následnú finančnú kontrolu prostriedkov PHARE a/alebo PF počas kalendárneho roka aj mimo plánov následných finančných kontrol na príslušný kalendárny rok (ad hoc). 
(12)	Následnú finančnú kontrolu vykonávajú kontrolné orgány podľa pravidiel uvedených v ustanoveniach § 11 až § 25 zákona č. 502/2001 Z. z..
(13)	Pred začatím následnej finančnej kontroly sa podľa platnej metodiky odporúča zamestnancom kontrolného orgánu vyplniť dotazník (vzor dotazníka tvorí prílohu č. 6 Postupov pre finančnú kontrolu predvstupových nástrojov) za účasti zástupcov kontrolovaného subjektu. Obsah dotazníka je možné meniť napríklad v závislosti od konkrétneho kontrolovaného subjektu, formy predvstupového nástroja, či predmetu následnej finančnej kontroly.
(14)	NAO, a podľa kompetencie aj príslušný PAO, sú oprávnení podávať kontrolným orgánom podnety na vykonávanie následných finančných kontrol do ročného plánu následných finančných kontrol príslušného ústredného orgánu, ako aj počas jeho realizácie na ad hoc báze.
(15)	Kontrolné orgány uvedené v bode 7 písmeno b) zasielajú Sekcii SVVFK MF SR bezodkladne po ukončení následnej finančnej kontroly monitorovací hárok obsahujúci výsledky z následnej finančnej kontroly prostriedkov programu PHARE/PF (vrátane nezrovnalostí). Kontrolné orgány, ktoré sú účastníkmi koordinácie odboru finančnej kontroly prostriedkov EÚ v rámci sekcie SVVFK MF SR, evidujú výsledky z kontrol prostriedkov PHARE/PF v internetovom, informačnom a monitorovacom systéme CEDIS. 
(16)	Vedúci kontrolovaného subjektu predloží písomnú správu o splnení opatrení prijatých na nápravu nedostatkov zistených následnou finančnou kontrolou prostriedkov programu PHARE/PF a o odstránení príčin ich vzniku, okrem kontrolného orgánu v zmysle ustanovenia § 14 ods. 2 písm. h) zákona č. 502/2001 Z. z., aj NAO, ktorý môže posúdiť ich primeranosť.
(17)	Správy finančnej kontroly zasielajú Sekcii SVVFK MF SR rovnopisy rozhodnutí vydaných v správnom konaní vo veciach porušenia rozpočtovej alebo finančnej disciplíny pri hospodárení s prostriedkami PHARE a/alebo PF hromadne k poslednému dňu mesiaca. 
(18)	Sekcia SVVFKMF SR predkladá Sekcii európskych záležitostí  v lehote do desať pracovných dní nasledujúceho mesiaca nasledovné dokumenty:
a)	prehľad ukončených následných finančných kontrol prostriedkov PHARE/PF v predchádzajúcom kalendárnom mesiaci spracovaný na základe doručených monitorovacích hárkov od príslušných kontrolných orgánov vrátane informácií o overených výdavkoch a kontrolných zisteniach, 
b)	rovnopisy právoplatných rozhodnutí vydaných v správnom konaní MF SR a SFK, ktoré nadobudli právoplatnosť v predchádzajúcom mesiaci,
c)	prehľady odvedených prostriedkov do dňa ukončenia následnej finančnej kontroly a povinnosti odvodov prostriedkov na základe právoplatných rozhodnuté v správnom konaní v nasledovnej štruktúre:
-	odvedené prostriedky do dňa ukončenia kontroly a povinnosť odvodu na základe nadobudnutej právoplatnosti rozhodnutia v správnom konaní,
-	povinnosť odvodu prostriedkov podľa mesiaca  nadobudnutia právoplatnosti rozhodnutia,
-	povinnosť odvodu prostriedkov podľa orgánu, ktorý vydal právoplatné rozhodnutie v správnom konaní. 
(19)	Sekcia SVVFK MF SR predkladá NAO v lehote do 10 pracovných dní po ukončení štvrťroka informáciu o ukončených kontrolách PHARE/PF v predchádzajúcom kalendárnom štvrťroku spracovanú na základe doručených monitorovacích hárkov od príslušných kontrolných orgánov, vrátane informácií o overených výdavkoch a kontrolných zisteniach. 
(20)	Sekcia SVVFK MF SR predkladá súhrnnú správu o výsledkoch následnej finančnej kontroly a vnútorného auditu do konca apríla za predchádzajúci kalendárny rok, okrem  vlády Slovenskej republiky uvedenej v ustanovení § 3 písmeno f) zákona č. 502/2001 Z. z. , aj NAO.
(21)	Sekcia systému verejnej vnútornej finančnej kontroly MF SR predkladá každoročne Európskej komisii koordinovaný plán následných finančných kontrol prostriedkov PHARE a PF, ako aj prehľad zistení z následných finančných kontrol za predvstupové fondy a PF za predchádzajúci kalendárny rok, vypracovaný na základe súhrnnej správy o výsledkoch následnej finančnej kontroly a vnútorného auditu. Kópiu tejto správy predkladá zároveň NAO.
(22)	V prípade, ak príspevok zo štátneho rozpočtu bol poskytnutý podnikateľovi na podnikanie alebo v súvislosti s ním, MF SR je oprávnené u poskytovateľa kontrolovať poskytnutie štátnej pomoci v súlade so zákonom č. 203/2004 Z. z.. Podľa  zákona č. 203/2004 Z. z. je MF SR oprávnené u poskytovateľa kontrolovať poskytovanie minimálnej pomoci a štátnej pomoci poskytovanej podľa skupinových výnimiek. Poskytovanie štátnej pomoci vo forme investičných stimulov kontroluje MF SR v súlade s § 5 zákona č. 565/2001 Z. z. o investičných stimuloch v znení neskorších predpisov. Vo všetkých ostatných prípadoch vykonáva kontrolu poskytovania štátnej pomoci EK. Pre tieto účely je MF SR oprávnené overiť si potrebné skutočnosti aj v implementačnej agentúre a u konečného prijímateľa.

Článok 43
Audit

(1)	Vykonávanie auditu prostriedkov programu PHARE a PF je zabezpečené
d)	vnútorným auditom (podľa zákona č. 502/2001 Z. z. ),
e)	auditom z EK,
f)	auditom z Európskeho dvora audítorov,
g)	prípadne nezávislou službou externého auditu v súlade s finančným memorandom/rozhodnutím EK.
(2)	Vnútorným auditom sa v súlade s § 2 odstavec 2 zákona č. 502/2001 Z. z.  rozumie nezávislá objektívna hodnotiaca a konzultačná činnosť, ktorá
a)	hodnotí dodržiavanie všeobecne záväzných právnych predpisov pri finančnom riadení a vykonávaní iných činností auditovaného subjektu,
b)	hodnotí možné riziká finančného riadenia a iných činností auditovaného subjektu a odporúča opatrenia na odstránenie týchto rizík,
c)	poskytuje spoľahlivé a včasné informácie o činnostiach auditovaného subjektu vedúcim zamestnancom zodpovedným za finančné riadenie,
d)	hodnotí úroveň vykonávania finančného riadenia so zameraním na jeho skvalitnenie,
e)	napomáha hospodárne, efektívne a účinné vykonávanie činností auditovaného subjektu.
(3)	Pri výkone vnútorného auditu sa postupuje v súlade s ustanoveniami v tretej časti  zákona č. 502/2001 Z. z. .
(4)	Vykonávanie vnútorného auditu prostriedkov programu PHARE a PF na Národnom fonde a v IA CFCU zabezpečuje oddelenie auditu prostriedkov EÚ MF SR, ktoré je funkčne a organizačne oddelené od riadiacich a platobných štruktúr MF SR.
(5)	Vnútorný audit v ústrednom orgáne štátnej správy a v ich implementačných agentúrach vykonáva vnútorný audítor alebo útvar vnútorného auditu tohto ústredného orgánu, ktorý je funkčne a organizačne oddelený od jeho riadiacich a kontrolných štruktúr. V prípade potreby na základe požiadavky NAO vykoná vnútorný audit v týchto ústredných orgánoch a v príslušných implementačných agentúrach oddelenie auditu prostriedkov EÚ MF SR.
(6)	NAO je oprávnený podávať vnútornému audítorovi, prípadne útvaru vnútorného auditu, príslušného ústredného orgánu podnety na vykonávanie vnútorných auditov pri tvorbe ich strednodobého plánu a ročného plánu, ako aj počas ich realizácie na ad hoc báze. 
(7)	NAO môže požiadať vedúceho ústredného orgánu o zaslanie audítorskej správy z vnútorného auditu prostriedkov programu PHARE a/alebo PF.
(8)	Sekcia SVVFK MF SR predkladá štvrťročne NAO informácie o zistených nezrovnalostiach. 
(9)	Účty a činnosti všetkých relevantných implementačných štruktúr vrátane NF budú pravidelne preverované Európskym dvorom audítorov alebo externou audítorskou firmou určenou EK tak, ako to ustanovujú Všeobecné podmienky finančného memoranda, ktoré tvoria prílohu Rámcovej zmluvy podpísanej medzi Slovenskou republikou a EK dňa 10. mája 1994.
(10)	Sekcia SVVFK MF SR predkladá každoročne Európskej komisii:
a)	konsolidovaný ročný plán vnútorných auditov prostriedkov programu PHARE a PF na príslušný kalendárny rok,
b)	prehľad zistení z vnútorných auditov za prostriedky programu PHARE a PF za predchádzajúci kalendárny rok, vypracovaný na základe súhrnnej správy o výsledkoch následnej finančnej kontroly a vnútorného auditu. Kópiu tejto správy predkladá zároveň NAO.

ÔSMA ČASŤ
Majetok nadobudnutý v rámci projektov PHARE/PF

Článok 44
Majetok nadobudnutý v rámci programu PHARE/PF a jeho evidencia
 
(1) Majetok môže byť v rámci programu PHARE/PF nadobudnutý:
a)	dodávkou v rámci PHARE/PF  zmluvy na dodanie tovarov,
b)	dodávkou v rámci PHARE/PF zmluvy na poskytnutie služby,
c)	dodávkou v rámci twinningovej zmluvy,
d)	dodávka v rámci PHARE/PF zmluvy o dielo.

(2)	Majetok zakúpený z finančných prostriedkov programu PHARE/PF v rámci jednotlivých projektov PHARE/PF je možné používať len na účely, ktoré sú špecifikované v podmienkach zadania projektu, v rámci ktorého bol majetok dodaný. V období trvania projektu PHARE/PF riadiaci programový pracovník vedie prehľad o majetku.  
(3)	Na majetok nadobudnutý z finančných prostriedkov programu PHARE/PF  sa počas realizácie projektu vzťahuje rovnaká ochrana, oprávnenia a povinnosti zamestnancov k majetku, ktorý užívajú na plnenie pracovných úloh, ako v prípade majetku štátu.
(4)	Subjekty, ktoré nadobúdajú majetok v rámci programu PHARE/PF, sú povinné tento majetok viesť vo svojom účtovníctve.
(5)	Konečný prijímateľ úspešne zrealizovaného projektu PHARE nesmie počas 5 rokov odo dňa skončenia doby vyplácania stanovenej vo finančnom memorande:
a) previesť majetok na iný subjekt
b) zmeniť charakter, cieľ a účel projektu stanovený v projektovom zámere
c) zmeniť lokalitu, v ktorej sa projekt realizuje
d) používať majetok PHARE na dosahovanie finančných výnosov 

(6)	Prípadné zmeny charakteru vlastníctva, resp. zmeny v lokalite, v ktorej sa projekt realizuje počas 5 rokov odo dňa skončenia doby vyplácania sú možné len v osobitných odôvodnených prípadoch na základe vyjadrenia NAO. 

Článok 45
Majetok nadobudnutý v rámci PHARE/PF  zmluvy na dodanie tovaru
 
(1)	PHARE/PF zmluvu na dodanie tovaru uzatvára splnomocnenec pre program PHARE/PF so zmluvným   dodávateľom.  
(2)	Po podpísaní zmluvy splnomocnenec pre program PHARE/PF odovzdá jeden originál zmluvy prostredníctvom riadiaceho programového pracovníka konečnému prijímateľovi projektu PHARE/PF.
(3)	Preberania majetku od zmluvného dodávateľa sa zúčastňuje riadiaci programový pracovník, alebo ním poverený projektový manažér.
(4)	Predbežný preberací protokol (Príloha č. 6a) v štyroch origináloch podpisuje zmluvnému dodávateľovi projektový manažér a  svojím podpisom ho schvaľuje riadiaci programový pracovník. Jeden originál predbežného preberacieho protokolu sa zakladá u riadiaceho programového pracovníka, jeden originál u IA, jeden u konečného prijímateľa a jeden originál si ponechá dodávateľ. Súčasťou predbežného preberacieho protokolu je zoznam dodaného majetku, ktorý obsahuje výrobné čísla jednotlivých výrobkov a ich jednotkovú cenu v mene stanovenej zmluvou.
(5)	Konečný prijímateľ eviduje majetok počas trvania projektu v operatívnej evidencii a na podsúvahových účtoch (cena majetku sa určuje podľa PHARE/PF  zmluvy na dodanie tovaru).
(6)	Pri dodaní celej dodávky podľa PHARE/PF  zmluvy na dodanie tovaru IA predkladá konečnému prijímateľovi zmluvu podľa §51 zákona č. 40/1964 Zb. Občianskeho zákonníka v znení neskorších predpisov (Príloha č. 7), na základe ktorej sa prevedie vlastníctvo k predmetnému majetku ES zastúpených IA na konečného prijímateľa. SPO zodpovedá za správnosť údajov o konečnom prijímateľovi a predmete zmluvy.
(7)	Konečný prijímateľ fyzicky prekontroluje stav užívaného majetku, či zodpovedá údajom uvedeným príslušnej zmluve, schváli a podpíše zmluvu.
(8)	Po podpise zmluvy konečný prijímateľ zaeviduje majetok do svojej účtovnej evidencie.
(9)	Po uplynutí záručnej lehoty, ktorá sa počíta od dátumu vystavenia predbežného preberacieho protokolu, projektový manažér podpisuje dodávateľovi záverečný preberací protokol (Príloha č. 6b) v štyroch origináloch, ktorý svojim podpisom schvaľuje riadiaci programový pracovník. Jeden originál záverečného preberacieho protokolu sa zakladá u riadiaceho programového pracovníka, jeden originál u IA, jeden u konečného prijímateľa a jeden originál si ponechá dodávateľ.

Článok 46
Majetok nadobudnutý v rámci zmluvy o dielo
 
(1)	V zmysle zmluvy o dielo, konečný prijímateľ dňom odovzdania predmetu zmluvy (stavebného diela) a jeho prevzatia konečným prijímateľom dáva návrh na zápis do katastra nehnuteľností a stáva sa vlastníkom stavebného diela až právoplatnosťou rozhodnutia správy katastra o povolení vkladu, pričom toto riadne zaúčtuje v svojom účtovníctve. 
(2)	Zmluvu o dielo uzatvára konečný prijímateľ projektu PHARE/PF so zmluvným dodávateľom prác vybraným na základe verejného obstarávania organizovaného implementačnou agentúrou. Na základe tejto zmluvy o dielo podpisuje konečný prijímateľ projektu PHARE/PF a  splnomocnenec pre program PHARE/PF memorandum o porozumení, v ktorom sú stanovené podmienky poskytovania finančných prostriedkov PHARE/PF. 
(3)	Zmluvný zhotoviteľ v súlade so zmluvou o dielo vystavuje faktúry na čiastky financované zo zdrojov Európskych spoločenstiev a štátneho rozpočtu na implementačnú agentúru/ konečného prijímateľa. Pri platbe  faktúr sa uplatňuje tzv. princíp zádržného, ktorý v praxi znamená, že stanovená finančná čiastka (zvyčajne 10 % z celkovej alokovanej sumy) sa dodávateľovi nevyplatí, ale sa zadrží až do odstránenia možných nedostatkov stavebného diela/práce, zistených pri záverečnej kolaudácii. V prípade, že konečným prijímateľom je subjekt verejnej správy upravuje zádržné § 12 ods. 1 písm. b) bod 3 zákona č. 254/1998 Z. z. o verejných prácach. 
(4)	Prechod vlastníckeho práva k nehnuteľnostiam upravuje zákon č. 162/1995 Z. z. o katastri nehnuteľnosti a o zápise vlastníckych a iných práv k nehnuteľnostiam (katastrálny zákon) v znení neskorších predpisov. V zmysle zmluvy o dielo konečný prijímateľ projektu PHARE/PF podáva návrh do katastra a stáva sa vlastníkom nehnuteľnosti až právoplatnosťou rozhodnutia správy katastra o povolení vkladu,  pričom toto riadne zaúčtuje vo svojom účtovníctve. 
(5)	V prípade odovzdávania a preberania stavebného diela vyžadujúcom skúšobnú prevádzku sa uplatňujú osobitné postupy v zmysle platnej legislatívy SR.  

DEVIATA ČASŤ
Záverečné ustanovenie

Článok 47
Medzinárodná zmluva

(1)	V prípade odlišného pôsobenia národnej legislatívy a legislatívy ES má medzinárodná zmluva prednosť pred legislatívou SR.
Článok 48
Účinnosť
 
(1)	  Tieto Pokyny pre hospodárenie s finančnými prostriedkami pri realizácii programu PHARE/PF v úplnom znení nadobúdajú účinnosť dňa 28. 8. .2006 a budú zverejnené na stránke MF SR v sekcii európskych záležitostí.
(2)	  Pokyny schválené uznesením vlády č. 1216 zo 17. decembra 2003, ktoré v plnej miere rušilo uznesenie vlády č. 1164/2001 z 13. decembra 2001, a ktoré boli zmenené a doplnené Dodatkom č. 1 k Pokynom schváleným ministrom financií SR dňa 15. júna 2004 , Dodatkom č. 2 k  Pokynom platným od 1.6.2005 ako aj Aktualizáciou Dodatku č. 2 k Pokynom platnou od 17.10.2005 sa touto aktualizáciou rušia.
(3)	Prípadné zmeny a doplnenia Pokynov pre hospodárenie s finančnými prostriedkami pri realizácii programu PHARE a Prechodného fondu – Transition Facility sa budú  uskutočňovať v súlade s potrebami implementácie programu PHARE/PF a na základe pripomienkového konania so zainteresovanými rezortmi a následne rozhodnutím ministra.
(4)	V súlade s prípadnými vykonanými zmenami použitých základných právnych predpisov sa upravia aj tieto pokyny. 
(5)	NAO prostredníctvom usmernení môže dopĺňať ustanovenia týchto Pokynov.
(6)	Plnenie úloh vyplývajúcich z článkov 5 až 8 týchto Pokynov (v rámci programu PHARE/PF) bude zohľadnené v organizačných poriadkoch príslušných inštitúcií. Zároveň všetky procesy súvisiace s finančným manažmentom programu PHARE/PF budú prenesené do vnútorných smerníc daných inštitúcií.